ar Grouidigezh | Daskor\nGoulenn – A beseurt danvez e oe aozet ar Vuhezioù, bev ha marv, ar re a zo anavezabl evit an den dre c’halloud ar gweled, ar c’hleved, ar stok1, ar skiant hag an ijin2 ?\nRespont – Graet ’int bet gant ar Manred3 da lâret eo gant elfennoù en o rannoù ar bihanañ, en o bleudennoù4 ar munutañ ; pep bleudenn a oa bevaet5 gant Doue, hag Hemañ a oa en un unanenn glok e pep bleudenn. Doue a oa e pep bleudenn diouzh ar Manred, ha bezañ a oa, war un dro, en o c’hement kenstagadenn6.\nBarddas, L.I.d. 248\nGoulenn – A beseurt danvez Doue a reas ar bedoù ?\nRespont – Dioutañ e-unan, rak a-hent-all netra n’hall kaout deraou ebet dioutañ e-unan.\nGoulenn – Penaos e teuas ar re vev hag ar vuhez ?\nRespont – Diouzh Doue, hag e Doue e oant kavet da lâret eo ar vuhez diazezet ha klok. Da lâret eo e Doue oc’h ober unaniezh eñ e-unan gant ar marv hag an danvez douarek. Ac’hane eo savet ar c’heflusk hag ar spered, da lâret eo an ene ha pep bev ; hag an holl eneoù a zo e Doue hag o buhezioù, koulz o c’hent-buhez eget o buhez diveret7, rak n’ez eus kent-buhez ebet nemet e Doue, na buhez ebet nemet e Doue ha diouzh Doue.\nBarddas, L.I.d. 256\nA beseurt danvez e reas Doue pep korf enaouet ?\nGant rannigoù gouloù ar muiañ koazhet diouzh an traoù ar bihanañ. Ha koulskoude unan diouzh ar rannigoù-se a zo ar brasañ e-touez ar brasderioù en askont ma ez eo danvezenn8 pep korfelezh9 meizhet ha merzhet e galloud Doue. Hag e pep rannig ez eus un ec’hon10 kenmentabl11 klok gant Doue, rak n’ez eus netra ha ne c’hal bezañ netra bihanoc’h eget Doue e pep rannig.\n(1) ar stok : le toucher e galleg\n(2) an ijin : l’instinct e galleg\n(3) ar Manred : man (pe netra) ha red. Da lâret eo un netra hag a red (an ether).\n(4) bleudennoù : atomes e galleg\n(5) bevaet : animé e galleg\n(6) kement kenstagedenn : agglomératon e galleg\n(7) diveret : postérieur e galleg\n(8) danvezenn : matière e galleg\n(9) korfelezh : corporalité e galleg\n(10) ec’hon : espace\n(11) kenmentabl : commensurable\nLiens transversaux de livre pour ar Grouidigezh\n‹ an Elfennoù


Honey Pie - Wikipedia\nHoney Pie zo ur ganaouenn (2:42 he fadelezh) hag a vez kavet war navet albom ar strollad The Beatles, The Beatles (albom) pe Albom gwenn e anv.\nSkrivet e oa bet ha kanet gant Paul McCartney da zougen bri d'e dad Jim McCartney ur wech ouzhpenn. « Boas eo ma zad da ganañ kanaouennoù kozh ar seurt-se, trenkik an ton anezhe, ha sot on gante », a zisplegas Paul. « Me 'garfe a-walc'h bezañ bet sonaozer er bloavezhioù ugent dre ma'z on sot gant togoù foñs-hir ha levitennoù lost-pig ar mare-se. »\nUr wech ouzhpenn en devoa kredet Charles Manson kompren e oa ur gemennadenn bersonel dezhañ o selaou Honey Pie...dre m'edo o chom e-kichen Los Angeles. Goude holl e veze kaoz eus Amerikaned hag achanterezh kanaouennoù Hollywood er ganaouenn.\nGerioù ar ganaouenn war Beatlesmania\nAdtapet diwar « https://br.wikipedia.org/w/index.php?title=Honey_Pie&oldid=1657412 »\nKemmoù diwezhañ degaset d'ar bajenn-mañ d'an 17 Eos 2015, da 18:40.


Pajenn:Marigo - Buez ar Saent.djvu/358 - Wikimammenn\nPajenn:Marigo - Buez ar Saent.djvu/358\nAn trede-var-nuguent a viz Maë.\nAr Sant-mâ, en amser ma edo en Arme dindan an Ampalaer Othon, en ur gonsideri penaus en devoa labouret muy bete neuse evit pligeout d’e Brinç, eguet n’en devoa labouret evit Doue, a guemeras ar resolution da renonç d’ar bed, hac en em retiras en effet en ur guær en devoa en escopti Namur, gant ur c’hoant bras d’en em rei oll da Zoue ha d’e servicha hebquen ar rest eus e vuez. O consideri c’hoas penaus ; pa zeas da soudard en devoa bet mistri, pere o devoa-èn dresset da embreguer an armou , e reas ivez e sonch da choas Mistri-all evit disqui ar bresel spirituel, hac evit en em instrui, e reas ur retret. Goude m’en devoe lequeet urz vad en e goustianç a recevet an instructionou necesser evit e silvidiguez, e tistroas d’e guær. Ne zaleas quet da zench e dy en ur gouent : neuse e pedas darn eus a religiuset Sant Beneat da zont da chom er gouent nevez en devoa savet, hac e recevas e-unan diganto an habit a religius.\nDa benn ur maread-amser ar religiuset-se, o velet e vuez parfet hac exemplus, a fallas dezo e choas evit o superior ; mæs èn a reas quement ma voe roet ar garg-se da ur religius hanvet Erluin.\nSant Guibert en em lequeas neuse da labourat evit\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/358&oldid=134474 »


Mestroniañ un urzhiataer doare diaotre\nFurchal un urzhiataer\nDistagadur Rootkit e Saozneg hag Amerikaneg\nUr rootkit, berraet a-wechoù e kit a vez graet eus un hollad teknikoù implijet gant ur programm pe meur a hini evit dont a-benn da gaout un hent padus etrezek un urzhiatar. Dre-vras ez eo un hent kuzh hag hep aotre.\nAr pal n'eo ket dre ret distrujañ ar programmoù pe an urzhiataer met gellet tennañ gounid eus an hent kuzh evit furchal, laerezh titouroù.\nAn termenadur rootkit a servij da anav pe an teknik evit dont a-benn d'en em guzhañ en un urzhiataer pe an hollad teknikoù (programmoù...) evit dont a-benn da dizhout ar pal-se.\nEvit enaouer ar rootkit ar pal a zo pe da gavout an tu da implij nerzh un urzhiataer pe meur a hini taget (ar c'hennaskoù rouedad, nerzh ar prosesor...). A-wechoù e vez implijet ar gouzañver evit mont da dagañ reoù all. A-wechoù c'hoazh ar pal a zo spiañ, mont etrezek an titouroù war an urzhiataer pe o tremen dre an urzhiataer taget.\nUr Botnet a c'hell boulc'hañ un hent war-zu kantadoù a urzhiataerezhioù\nAnterinded un urzhiataer[kemmañ | kemmañ ar vammenn]\nAr programm Rkhunter a servij da vunudañ holl restroù an urzhiataer a-benn kavout roudoù ur rootkit\nEvit stourm a-enep an tagadennoù doare rootkit ez eus bet krouet programmoù arbenikaet war ar munudañ holl restroù un urzhiataer a-benn kavout roudoù un dagadenn ha stoufañ an hentoù-argad.\nAdtapet diwar « https://br.wikipedia.org/w/index.php?title=Rootkit&oldid=1826519 »\nKemmoù diwezhañ degaset d'ar bajenn-mañ d'an 19 Gen 2019, da 14:59.


Brezel Laponia - Wikipedia\nSoudarded finnat e brezel Laponia.\nSoudarded finnat, trec'h e Laponia, o sevel banniel o bro war harzoù Norge.\nBrezel Laponia (Finneg: Lapin sota) a reer eus ar brezel a c'hoarvezas etre Finland hag an Trede Reich e proviñs norshañ Finland, Laponia, etre miz Gwengolo 1944 ha miz Ebrel 1945 pa glaske Hitler teurel e grabanoù war mengleuzioù nikel Petsamo.\nSellet e vez outañ gant ar Finniz evel ur brezel diforc'h evel ar brezel kendalc'h, e-skoaz an Alamaned a sell outañ evel ul lodenn eus an Eil Brezel-bed. Rediet e oa arme Finland da zivodañ e soudarded, abalamour da zivizoù an arsav-brezel sinet gant URSS, e-keit ha ma oa o vrezeliñ da rediañ an Alamaned da guitaat ar vro. Kilañ a reas an arme alaman betek Norge. ha Finland a zeuas a-benn da zoujañ ouzh divizoù skrid-emglev Moskov, daoust ma chome atav e brezel gant an div Stad vras kevredet a oa an Unvaniezh soviedel hag ar Rouantelezh-Unanet, betek ar mare ma oa peurwiriekaet ar peoc'h gant skrid-emglevioù peoc'h Pariz e 1947.\n2.1 Embregadennoù an diskar-amzer\n2.2 Aloubadeg Tornio\n2.3 Kilañ a ra an Alamaned betek Norvegia\nAboae miz Even 1941 e oa Bro-Alamagn ha Finland o vrezeliñ a-enep an URSS, ha kenlabouret o doa e-doug ar brezel kendalc'h. Kerkent hag an hañv 1943 e krogas pennadurezhioù an arme alaman da ober o fourchasoù betek-gouzout e sinfe Finland ar peoc'h diouzh he zu gant an URSS. An Alamaned a oa e soñj lakaat o soudarded da gilañ etrezek an norzh abalamour da wareziñ ar mengleuzioù nikel e-kichen Petsamo.\nE-doug goañvezh 1943–1944 e wellaas an Alamaned an hentoù a zeue eus norzh Norge betek norzh Finland oc'h implijout labour prizonidi brezel. Niverus e voe kolloù ar brizonidi, abalamour ma oa bet prizoniet ur bern anezhe e broioù kreisteiz Europa ha ma oant atav e lifreoù hañv peurgetket. Ouzhpenn-se o doa dastumet an Alamanted pourvezioù ha savet linennoù difenn er vro. Prest e oant eta e miz Gwengolo 1944, pa sinas Finland arsav-brezel Moskov gant an Unvaniezh soviedel.\nE-keit ha ma oa adaozet an nerzhioù alaman da gilañ trema an norzh e oa lakaet minoù gant ar morlu alaman tost da aodoù Finland ha klask a reas ivez kemer Enez Gogland da-geñver taol Tanne Ost. Prizoniet e oa moraerien eus Finland a oa er porzhioù dalc'het gant an Alamaned, betek e Norvegia, hag al listri-spluj alaman a c'houeledas meur a lestr sivil eus Finland.\nGoulenn a reas ar Sovieted e vefe argaset ar soudarded alaman eus Finland. Rediet e oa ar Finniz eta da stourm da zieubiñ o douaroù diouzh nerzhioù an Alamaned. Diaes e oa kefridi arme Finland rak goulennet e oa bet ivez gant ar Sovieted e vije divodet hec'h arme d'ar memes mare, daoust ma oa o ren ur brezel a-enep Bro-Alamagn. Karget e oa ar jeneral Hjalmar Siilasvuo, trec'her Suomussalmi da ren ar Finniz a-enep an Alamanted a oa renet gant ar jeneral Lothar Rendulic.\nEmbregadennoù an diskar-amzerAozañ\nE-pad ar c'hentañ sizhunvezhioù ma oa an Alamaned o kilañ hag ar Finniz o vont war-raok e veze aozet fiñvoù ar soudarded gant pennadurezhioù an div arme a-gevret, pezh a oa kuzhet ouzh ar Sovieted. Kilañ a rae an Alamaned hervez un implij-amzer savet a-gevret, hag ar Finniz a argade hag a zeve fozioù-difenn goullo. Goude div sizhun avat en em rentas kont ar Sovieted e oant bet touellet ha goulenn a rejont groñs gant ar Finniz ren argadennoù diouzhtu a-enep arme an Trede Reich.\nKreskiñ a reas an emgannoù pa glaskas ar Finniz dre ar mor e-kichen Tornio d'ar 1añ a viz Here 1944 war an harzoù gant Sveden. Padout a reas an emgannoù taer e-pad ur sizhun ha rediet e oa an Alamanted daa gilañ.\nDa-heul aloubadeg Tornio e oa kemeret war-dro 100 prizoniad alaman. En ur striv da zieubañ anezhe e kemmennas Rendulic e vefe kemeret siviled eus Finland da ouestlidi. Adalek ar c'hentañ a viz Here 1944 e oa bac'het 132 den e kêr Kemi ha 130 e Rovaniemi, 24 maouez en o zouez. Kas a reas ar jeneral Rendulic Mathias Kräutler da QG ar Finniz e Tornio, da reiñ ul lizher d'al letanant-koronal Wolf Halsti. Goulenn a reas ma vefe dieubet ar brizonidi alaman pe e vefe fuzuilhet ar ouestlidi ha devet ar vilin a oa eno.\nHalsti a gasas ar gemennadenn d'ar Letenant-jeneral Hjalmar Siilasvuo, komandant III Arme Finland, a nac'has marc'hata gant an Alamanted. Halsti a roas ar respont, hag a lavaras ouzhpenn e kemmennfe e-unan e vefe fuzuilhet holl ar brizonidi alaman e dalc'h e soudarded, gant holl implijjidi ha klañvourien alaman an ospital brezel alaman e Tornio, betek-gouzout e c'hoarvezfe an disterañ tra d'ar ouestlidi sivil pe d'ar vilin.\nDilezet e voe neuze o gourdrouzoù gant an Alamaned, ha dieubet e voe ar ouestlidi dibistig d'an 11 a viz Here, e-kichen Rovaniemi. E-pad an dek devezh-se e oa heuliet a-dost an darvoud gant kazetennoù Finland, ar pezh a troas emzalc'h ar Finniz a-enep o c'hevredidi alaman kent. Kreskiñ a reas an enebiezh ouzh an Alamaned abalamour da urzhioù Rendulic da seveniñ taktik an douar-losket, hag abalamour ma oa devet ar pep brasañ eus ar c'hêriadennoù ha distrujet an danframmoù sivil.\nKilañ a ra an Alamaned betek NorvegiaAozañ\nLezet o deus an Alamanted ur pannel gant komzoù c'hwerv e Muonio : "d'ho trugarekaat da nompas diskouez o breudeuriezh en armoù".\nSiilasvuo a heulie an Alamaned hag a stourme da zifenn o c'hiladenn etrezek Norvegia. Lezet e oa nerzhioù alaman gant kirri war-lerc'h an nerzhioù pennañ d'o gwareziñ ha da zaleañ ar Finniz a-drugarez d'un nerzh tennañ bras. Pa zegouezhe ar Finniz e klaskent tremen hebiou d'al lec'hioù difenn alaman dre ar c'hoadoù hag an douaroù gouez. Kilañ a rae neuze an Alamanted en ur zistrujañ ar pontoù betek al lec'h difenn nevez o doa prientet en a-raok.\nKaset e oa ar pep brasañ eus poblañs Laponia, 168 000 den en holl, da Sveden ha da Su Finland, war-bouez annezidi korniad Tornio. Kaset e oa skarzherezh ar siviled da benn en ur striv a-berzh pennadurezhioù ar vro ha re an arme alaman a-raok ma krogfe an emgannoù. Kantadoù maouezed hag a oa bet tutaet gant an arme alaman pe a laboure evit an arme alaman a yeas kuit gante, gant tonkadurioù a bep seurt.\nE-doug o c'hiladenn e wastas an arme alaman, dindan ar jeneral Lothar Rendulic, lodennoù bras eus norzh Finland abalamour da daktik an douar losket. Abalamour da se e oa distrujet war-dro 40–47% eus an annezioù er vro, ha kêr-benn proviñs Rovaniemi a oa devet a-rez an douar, evel kêriadennoù Savukoski hag Enontekiö. An div drederenn eus ar savadurioù eus kêriadennoù Sodankylä, Muonio, Kolari, Salla ha Pello a oa dispennet, 675 pont a oa lakaet da darzhañ, minet e oa holl an hentoù pennañ, ha 3 700 km linennoù pellgomz a oa distrujet.\nOuzhpenn ar c'holloù-se, istimet e-tro 300 million dollar amerikan e 1945 (da lâret eo 3,66 miliard a zollarioù e 2011), war-dro 100 000 annezad a oa kaset er-maez eus o zier, ar pezh a vrasae kudenn adsavadur ar vro goude ar brezel. Goude ar brezel e oa kondaonet Rendulic evit torfedoù brezel, da 20 vloaz prizon, daoust ma oa dilezet ar c'hargoù diwar-benn gwastadur Laponia. Dieubet e oa goude 6 vloaz.\nArgaset e oa ar soudarded alaman diwezhañ e miz Ebrel 1945. D'ar mare-se, abalamour da c'houlennoù groñs ar Sovieted da zivodañ arme Finland, e chome war-dro 600 soudard eus Finland, tutaet a-nevez evit an darn vrasañ, da dalañ oute. Abalamour da se ez eo anavet eil hanterenn brezel Laponia e Finland evel kroaziadeg ar vugale.\nBihan a-walc'h e oa ar c'holloù eus ar brezel : 774 soudard a oa lazhet en emgannoù, 262 a oa dianadet ha war-dro 3000 den a oa gloazet diouzh tu Finland, ha 1 200 soudard alaman a oa lazhet ha war-dro 2000 a oa gloazet. 1 300 soudard alaman a zeuas da vezañ prizonidi brezel, hag a oa fiziet en URSS hervez divizoù an arsav-brezel sinet gant ar Sovieted. Ar minoù alaman a zalc'has da skeiñ ar siviled e-pad degadoù goude ar brezel ha tost 100 den a oa lazhet ouzh o zennañ.\n↑ Finnish National Broadcasting Company YLE: Evacuation of Lapland Retrieved 22-2-2007. Real Audio Clip. (fi)\n↑ Finnish National Broadcasting Company YLE: Naiset saksalaisten matkassa WWW-page and linked Real Audio clip. Retrieved 22-2-2007 (fi); Finnish National Broadcasting Company YLE: Paluu miinavaaraan. WWW-page and linked Real Audio clip. Retrieved 22-2-2007 (fi); Finnish National Broadcasting Company YLE: Jälleenrakennus WWW-page and linked Real Audio clip. Retrieved 22-2-2007 (fi)\n↑ Lapland War Retrieved 2-22-2007\n(2005) Jatkosodan pikkujättiläinen, 1st (in Finnish), WSOY. ISBN 951-0-28690-7.\nAdtapet diwar « https://br.wikipedia.org/w/index.php?title=Brezel_Laponia&oldid=1795397 »\nDernière modification le 23 Mae 2018, à 20:45


Men emañ Belize\nKartenn eus Belize\nBelize (distaget [bəˈliːs]) zo ur vro e Kreizamerika, war aod ar Meurvor Atlantel. Un drevadenn saoz eo bet, hag anvet Honduras Breizh-Veur neuze. Brasjedet ez eus bet e oa 297 651 a dud e 2007. Belmopan eo ar gêr-benn, ha Belize City ar gêr vrasañ.\nSaozneg eo ar yezh ofisiel. Anavezet eo ivez kreoleg ar vro hag ar spagnoleg. Met yezhoù indian hag afrikan a gomzer ivez.\nPoblet eo gant diskennidi eus ar pobloù yoruba, sklaved afrikan degaset gant Spagnoled ha Saozon, ha maya, mesket gant tud a orin spagnol, hag ivez indezat pe sinaat.\nE-touez ar pobloù er vro-se eo bet brudet un tamm ar bobl garifuna (war-dro 10% eus ar boblañs) gant ar c'haner Andy Palacio.\nGwelet ar pennad Istor Belize.\nSede 6 distrig Belize :\nRannet int en 31 bastell-vouezhiañ.\nAdtapet diwar « https://br.wikipedia.org/w/index.php?title=Belize&oldid=1872158 »\nKemmoù diwezhañ degaset d'ar bajenn-mañ d'an 23 Ebr 2020, da 16:26.


(Adkaset eus Arc'heeg)\nDaoust ma'z eus un nebeut mein koshoc'h, ar furmidigezhioù roc'hek koshañ a zeus eus an Arkean pe eus penn an hadeeg. Kavout a reer reier arc'heek e Groenland, ar skoed kanadiat, kornôg Aostralia ha su Afrika. Daoust ma voe furmet ar c'hevandirioù e-pad ar maread-se, 7% ar c'hratonoù, hepken, a zo kenaozet eus reier arc'heek. Krediñ a reer e voe stummet 5-40% hepken eus ar grestenenn gevandirel e-pad an Arkean.\nKavout a reer karrekaennoù sianobakteri, anvet stromatolitoù, e-pad an holl prantad-se, seul stankoc'h ma tostaer da ziwezh an eon. Kavet ez eus bet ivez karrekaennoù bakteri er gweleadoù chert. Un nebeut karrekaennoù korr eus damani an arc'heae a zo bet anavezet ivez. Krediñ a reer e oa buhez war an Douar e-pad an holl Arkean. C'hoarvez a rae eus bevedegoù unkellik eeun hep kalonenn hepken, anvet Prokarioted . N'eus ket bet kavet karrekaenn eukariot ebet, daoust ma c'hallfent bezañ diorroet e-doug an Arkean hep lezel karrekaenn ebet war o lerc'h .\nAdtapet diwar « https://br.wikipedia.org/w/index.php?title=Arkean&oldid=1455104 »


Glaokos (mab Minos) - Wikipedia\nGlaokos (mab Minos)\nGlaokos (Γλαῦκος e gregach, “skedus”) a oa mab d'ar roue Minos, roue Kreta, ha d'e wreg Pasifae.\nBreur eo eta da Androgeos, Ariadne, Faidra, Deukalion, Katreüs, Akakallis ha Ksenodike.\nUn deiz e oa o c'hoari, gant ur volotenn pe ul logodenn, ha setu eñ steuziet kuit a-greiz-holl. Beuzet e oa en ur jarlad mel ha ne oa ket bet kavet e gorf. Mont a reas e dud da welet orakl Delfi, hag a lavaras dezho: Ul loen burzhudus zo ganet en ho touez: an hini a gavo ouzh petra eo heñvel e gwirionez a gavo ar bugel hag a roio buhez dezhañ en-dro.\nSoñjet e voe neuze en annoar ganet e-touez chatal Minos : honnezh a gemme he liv teir gwech bemdez: gwenn e veze da veure, ruz da greisteiz, ha du da noz.\nGoulennet e voe kuzul digant an diouganer Polyidos a lavaras : « Heñvel eo al loen-se ouzh ur vouarenn o tareviñ ! », ha Minos d'e gas war-lerc'h e vab kollet. Pa deuas Polyidos en-dro gant korf ar bugel e voe goulennet outañ reiñ buhez dezhañ en-dro ha pa n'halle ket e voe lakaet en ur bez gant korf ar bugel.\nAdtapet diwar « https://br.wikipedia.org/w/index.php?title=Glaokos_(mab_Minos)&oldid=1764283 »\nKemmoù diwezhañ degaset d'ar bajenn-mañ d'an 21 Eos 2017, da 12:13.


Kolonenn Loeiz XVI - Wikipedia\nKolonenn Loeiz XVI\nAr golonenn Loeiz XVI, e kreiz kêr Naoned\nAr golonenn Loeiz XVI zo ur monumant e kêr Naoned, e-kreiz ar blasenn Marichal Foch. Ur golonenn 28 metr uhelder eo, gant un delwenn eus ar roue Loeiz XVI e krec'h.\nE mein gwenn eo graet ar golonenn hag an delwenn. Skeudennet eo roue Bro-C'hall e-giz un impalaer roman, gant e vazh-veli en un dorn hag e destamant en dorn all. Ar golonenn zo war-dro 28 metr he uhelder ha 2 vetr he zreuzkiz.\nE dibenn 1788 e oa bet kinniget d'ar c'huzul-kêr ur raktres monumant en enor da Loeiz XVI. Lakaet e oa bet maen kentañ ar golonenn d'ar 24 a viz Mezheven 1790, met abalamour d'an doare ma troe an Dispac'h e Pariz, e voe kinniget sevel ur "golonenn ar Frankiz". E 1792 e voe dilezet da vat ar soñj da lakaat delwenn ar roue e beg ar golonenn. Da vare ren Napoleon Iañ e voe kinniget gant ar c'huzul-kêr lakaat un delwenn eus an impalaer eno, met ne voe ket kaset ar mennozh da vat a-raok diskar an impalaeriezh. E 1822, dindan an Eil Restaorasion, e voe karget Dominique Molknecht da gizellañ un delwenn eus ar roue, kenkoulz ha delwennoù eus tud brudet en istor Breizh (Anna Breizh, Arzhur III, Olier V Klison ha Beltram Gwesklin) hag a voe lakaet a bep tu d'ar balioù Sant-Pêr ha Sant-Andrev. Dioueliet e voe delwenn Loeiz XVI d'ar 14 a viz Eost 1823. Disleberet e voe an delwenn-se, graet gant maen puzuilh, ha ret e voe lakaat un delwenn all en he lec'h, graet gant ar c'hizeller Georges Perraud ar wech-mañ, e 1926. E dibenn 2012 ha deroù 2013 e voe adkempennet ar monumant penn-da-benn : e-lec'h ar mein kozh deuet eus mengleuz Crazannes, e Charente-Maritime, e voe lakaet er golonenn mein deuet eus mengleuz Tervoux, e Vienne.\nAdtapet diwar « https://br.wikipedia.org/w/index.php?title=Kolonenn_Loeiz_XVI&oldid=1721868 »\nKemmoù diwezhañ degaset d'ar bajenn-mañ d'an 6 Her 2016, da 19:51.


Léna Bernstein - Wikipedia\nPoltred gant Morburre\nGanedigezh 1 Genver 1906\nMarv 3 Mezheven 1932\nBiskra Aljeria c'hall\nBroadelezh Gall (1932)\nBreved A-raok 1929\nLéna Bernstein (Leipzig, 1añ a viz Genver 1906 – Biskra, 3 a viz Mezheven 1932) a oa un nijerez c'hall, ar vaouez kentañ hag an eil den o nijal dreist ar Mor Kreizdouar goude Roland Garros.\nYuzevien rusian divroet da Alamagn kent divroañ adarre da Vro-C'hall e oa he zud. Goude tapet he breved levierez en Aulnat e-kichen Clermont-Ferrand ez eas da Bariz, mennet-start ma oa da bilat rekordoù daoust dezhi bezañ paour. Leviañ a reas ur [[Potez VIII] a-raok ma vije prestet dezhi un nijerez Caudron C.109 gant an nijer Maurice Finat (1894-1935).\n1 Nijadenn eeun\n2 Nijadenn serr\n3 Nijadennoù hir\nNijadenn eeun[kemmañ | kemmañ ar vammenn]\nE 1929 e klaskas pilat rekord an nijadenn hirañ war ul linenn eeun a-dreuz ar Mor Kreizdouar adalek Istre (Bouches-du-Rhône). Ne voe aotreet he nijadenn nemet war-du an Norzh, ar pezh a oa dic'hallus rak re wan e oa keflusker an nijerez evit pignat buan a-walc'h ; dibradañ a reas Léna Bernstein ha treiñ war-du ar Su. A-boan a-us ar mor e voe hejet-dihejet an nijerez gant ar mistral, un avel walarn eus ar re greñvan, setu e rankas al levierez goullonderiñ beol an trelosk hag ober hanter tro ; semplañ a reas abalamour da vurezh an dour-tan, hogen disi e voe he fradañ daoust d'ar fourradoù avel.\nAntronoz e oa sioulaet an avel ha dibradañ adarre a reas al levierez ; a-us Korsika e verzas e oa tost goullo ar veol — damserret hepken e oa bet war an trelosk — ha ret e voe dezhi pradañ e nijva milourel Pisa en Italia. Dre ma ne oa ket bet aotreet da nijal a-us Italia e voe lamet he nijerez diouti, met en deiz war-lerc'h e tibradas Léna Bernstein dre laer en ur zilezel war an douar he sae-leviañ, he zokarn hag he c'hartennoù.\nD'an 19 a viz Eost 1929 e klaskas un trede gwech hag e teuas a-benn : dibradañ a reas eus Istre hag en un nijadenn ez eas betek Sidi Barrani en Egipt tost da harzoù Libia, 2 268 km pelloc'h dreist ar mor. Ar vaouez kentañ e voe o nijal dreist ar Mor Kreizdouar, an eil den er bed goude ar Gall Roland Garros hag en devoa nijet a-hed 735 km etre Fréjus (Var) ha Bizerte (Tunizia) d'an 23 a viz Gwengolo 1913. \nNijadenn serr[kemmañ | kemmañ ar vammenn]\nBloaz goude e klaskas Léna Bernstein nijal pelloc'h eget al levierez Maryse Bastié hag a oa chomet en aer e-pad 26 eurvezh ha 48 munutenn. D'ar 1añ hag an 2 a viz Mae 1930, e nijas L. Bernstein e-pad 35 eurvezh ha 45 munutenn he-unan en ur Farman F.192 marilhet F-AJLU : pilet rekord M. Bastié eta, ha hini Charles Lindbergh (33 eurvezh ha 30 munutenn dreist ar Meurvor Atlantel) war an dro. E miz Gwengolo avat e voe adtapet ar rekord gant Maryse Bastié (37 eurvezh ha 55 munutenn).\nNijadennoù hir[kemmañ | kemmañ ar vammenn]\nGoude ar rekord e kendalc'has Léna Bernstein da nijal en he Farman F-AJLU en ur brientiñ un nijadenn betek Tokyo, gant sponsoriñ ar stalioù Galeries Lafayette.\nD'an 8 a viz Du 1930 da 6 eur veure – diouzh noz eta – e tibradas gant he mekanikour Guitton eus nijva Toussus-le-Noble (Yvelines hiziv) ; en Istre e pradas da leuniañ ar veol kent nijal betek Roma, ma pradas antronoz da 8 eur beure. Kalz amzer a gollas eno en abeg d'ar maltouterezh ; ne c'hallas dibradañ nemet da 11 eur noz. D'an 10 da 6 eur hanter beure e voent en Aten goude un nijadenn-noz sioul. Da 11 noz e nijas ar c'houblad kuit war-du Aleppo e Siria, ma'z errujont d'an 11 da 7 eur beure, hep gouloù ebet war vourzh avat ; buan e voe kempennet gant Guitton a-raok dibradañ da 8 eur hanter ha nijal betek Baghdad en Irak. Alese e nijjont war-du Basra er gevred, met avelioù enep hag ur gorventenn-draezh o redias d'ober hanter tro ha da bradañ e Baghdad adarre da serr-noz ; dre ma oa fall an hedgwel e c'hwitas Léna Bernstein war ar pradañ : ar Farman a bennboellas goude torret he c'hilhor, hag a-serzh edo pa chomas a-sav. Echu e voe gant an nijadenn Pariz-Tokyo. Distreiñ a reas ar c'houblad nijerien da Bariz ; kaset da Veirout dre sammgarr ha da Vro-C'hall dre vor e voe ar Farman F-AJLU. \nBloaz diwezhatoc'h e klaskas L. Bernstein nijal betek Saigon, hogen c'hwitañ a reas c'hoazh abalamour ma rankas pradañ en India.\nGoude forzh stourm e teuas a-benn da gaout un nijerez Farman F-230 n°10 marilhet F-ALGJ. en eskemm ouzh kentelioù leviañ. D'an 30 a viz Mae 1931 e klaskas dibradañ en Istre met dre ma oa dreistbec'hiet an ardivink gant an trelosk e voe diskaret gant ur fourrad avel. Gloazet e voe al levierez ha kaset da ospital Marsilha. Er gêr-se e voe roet un nijerez all dezhi, ur Farman F-236 n°3 (a zo un F-230 unplas) marilhet F-ALMB . Daoust dezhi bezañ gwall wan c'hoazh e kuitaas ar glañvadez an ospital hep paeañ ar mizoù.\nE 1932 e voe broadet Léna Bernstein gant gouarnamant Bro-C'hall.\nDivizout a reas un nijadenn hir all, adalek Biskra (Aljeria) betek Baghdad dre Dunizia, ar Mor Kreizdouarel, biz Libia, Egipt ha Liban – un 3 600 km bennak en holl.  Klask a reas mont betek Biskra da brientiñ ar veaj, met ne ouie ket e oa berzet ouzh an nijerezioù Farman F.230 dibradañ a-c'houde ur gwallzarvoud ma oa marvet daou zen, hag ouzhpenn edo urcherien war he lerc'h a-c'houde he zec'hadenn diouzh an ospital... Dont a reas a-benn evelato da vont betek Aljer dre widre e dibenn miz Mae, hag alese da Viskra ma voe diskaret ar Farman bihan gant an avel.\nNebeut a wall a voe, met skuizh-divi e oa al levierez, ha diwasket. D'an 3 a viz Mezheven e c'houlennas digant un taksi he c'has betek an dezerzh, hag e kasas ar bleiner d'ar gêr. Daou zevezh goude e voe kavet he c'horf e-kichen ur voutailh gwin Champagn hag ur gorzenn louzeier.\nE bered Biskra e voe beziet Léna Bernstein.\n(fr) Aviation à Biskra\n(fr) Les femmes et l'aéronautique\n↑ (fr) Kartenn nijadenn Léna Bernstein. Kavet : 24 Mezheven 2019.\n↑ (fr) Farman F.192 n°4 F-AJLU. Kavet : 24 Mezheven 2019.\n↑ (fr) Farman F.230 n°10 F-ALGJ. Kavet : 24 Mezheven 2019.\n↑ (en) Civil Aircraft Register – France. Kavet : 24 Mezheven 2019.\n↑ (fr) Kartenn. Kavet : 24 Mezheven 2019.\nAdtapet diwar « https://br.wikipedia.org/w/index.php?title=Léna_Bernstein&oldid=1900530 »


12/05/2014 - Bretagne Info\nLa liste “Pour une Europe des peuples et des travailleurs” appelle à manifester le 17 mai à Nantes contre les répressions.\nLes candidates et candidats de la liste menée par Pierre Le Ménahès aux élections européennes «Pour une Europe des travailleurs-ses et des peuples» soutenue par le NPA (Nouveau Parti Anticapitaliste) et par la Gauche Indépendantiste Bretonne (Breizhistance-IS), appellent à manifester le samedi 17 Mai à Nantes contre les répressions et particulièrement en soutien aux blessés et inculpés de la manifestation du 22 février contre l’aéroport, à 15h devant la préfecture.\nUr rust a zegemer evit an UKIP e Edinburgh\nEr Rouantelezh-Unanet evel un tammig e pep lec’h en Europa e klask kilstourmerien a bep seurt, gouennelourien ha faskourien lakaat bec’h war an divroidi a vije kablus deus an enkadenn ha deus holl diaesterioù labourerien ar c’hevandir.\nSetu ma klask ar strollad UKIP (United Kingdom Independence Party/Strollad evit Rouantelezh-Unanet Dizalc’h) ober e vad eus an aergelc’h se evel ma ra an FN er c’hwec’hkorn da skouer.\nAn hevelep prezegenn pe dost a vez dalc’het gant an daou strollad : dispriz an estranjourien, ar repuidi ekonomikel (dreist-holl ar vuzumalned), tagañ ensavadurioù Europa, ha kanañ meuleudioù oad aour an trevadennoù hag an impalaerezhioù kozh. Hep ankouaat, anat deoc’h, derc’hel kaozioù disprizius diwar-benn ar maouezed hag an heñvelreizhidi.\nBoaz e vez ar vretoned da glevet Marine Lepen pe he zad tagañ hor yezh pe difennourien an disterañ galloud politikel e Breizh kar e lakafent en arvar unvaniezh sakr ar Frañs peurbadus.\nAn UKIP deus e du a embann faro pegen pouezus eo difenn ar « Britishness » hag identelezh ar rouantelezh e-lec’h ma vez taget. Da lavarout eo : e Skos gant an dizalc’hourien hag e hanternoz Iwerzhon.\nGouez d’ar sontadegoù e c’hellfent rastellaat un niver uhel-tre a vouezhioù e dilennadegoù Europa.\nDiaesoc’h e vo ar jeu er Skos moarvat.\nPa ouezer ne chom nemet ur c’hannad gant mirourien Londrez e Skos, enebourien daonet frankiz ar vro anezho, ez eo sklaer e vo ret d’an UKIP poaniañ war an dachenn evit bezañ degemeret kenkoulz e bro Alex Salmond. Disfi bras zo gant Skosiz ouzh an dud a vez ken prim o taoulinañ dirak galloud Londrez hag oc’h azeuliñ dirak dismantroù ur rouantelezh o deus c’hoant bras da guitaat.\nNigel Farage, penn listennad roll an UKIP evit mouezhiadegoù dibenn miz Mae a oa gortozet e Edinburgh d’ar Gwener 9 a viz Mae.\nTost da 500 den a oa deuet dirak ar sal e lec’h en doa gellet Nigel Farrage kaozeal dirak un nebeud tre a dud (un daouzek bennak !) ha kement mañ a drugarez d’ar polis a vire ouzh ar vanifesterien drouzus da vont pelloc’h. 500 den deuet diwar atiz an talbenn anvet Radical Independence Campain ha Strollad Sokialour Skos (SSP dizalc’hourien an tu-kleiz pellañ). Ur framm politikel an hini eo ar RIC evit strollañ ar sindikalourien, ar gwregelourezed, difenourien gwirioù mab-den, komunourien ha sokialourien a zifenn mennozh Skos dizalc’h en ur embann o c’hoant a justis sokial.\nUn digarez brav eo bet evite avat a-benn adembann ez eo stag an daou stourm hag evit dizkouez n’eo ket degemeret mat broadelourien ha faskourien an UKIP e douaroù ar « Rouantelezh » a zo sañset bezañ unanet, ha kabaliñ war an dro evit ma vo votet “YA” da vare ar referandum a vo dalc’het d’an diskar amzer e Skos.


Kaozeal:Michelangelo Buonarroti - Wikipedia\nDemat, Petra a dalv ar ger rakvarr na gavan e geriadur ebet ? A galon.--Prieladkozh (kaozeal) 13 Mae 2014 da 07:53 (UTC)\nRak + marr ? Bianchi-Bihan (kaozeal) 13 Mae 2014 da 09:00 (UTC)\nKompren a ran : rak + barr ≈ prémices ? Po'low (kaozeal) 13 Mae 2014 da 09:23 (UTC)\nGanin e oa bet lakaet ar ger-se d'an 9/11/13 ; kement ha stumm anv-kadarn "rak + barr (udb)" e talvez evidon, diwar dielloù ma studioù brezhonek.\nFurchet em eus ma geriadurioù, hag e hini Martial Ménard emañ, evit prémisse, hep resisaat ar ster avat : deroù un tribarr (syllogisme) / ur fed en deus heuliadoù.\nMat e klot an eil ster gant ar pezh a c'hoarvezas, ha savet-mat eo ar ger brezhonek – "kent barr (ar barok)" neuze, met un tamm re resis eo moarvat evit an darn vuiañ eus al lennerion (siwazh).\nNe c'haller ket ober gant "deroù" end-eeun, rak diwir e vefe ent-istorel ; re lennegel eo "preveudi" (prémices), na vefe ket intentet ivez (siwazh adarre).\nTu zo da skrivañ ur bomm evel : "Un diaraoger d'an arz barok e voe dre e labour" pe : "Kemenn donedigezh an arz barok a reas dre e labour".\n"Rakskeudenniñ a ra e oberenn an arzh barok" e oa ar stumm kent, ar pezh a gavan diampart a-walc'h.\nNe 'm eus kemmet tra ebet er pennad. — Sad Edgar (kaozeal) 13 Mae 2014 da 10:03 (UTC)\nN'on ket evit kompren abalamour da betra e oa bet divizet ganeoc'h ober gant ur ger ha ne gaver e geriadur ebet, nemet hini Martial Ménard, respet deoc'h ! Petra a vo graet gant al lennerien n'emañ ket ar geriadur-mañ en o c'herz ? Petra eo pal ar jeu amañ : sevel tamm-ha-tamm un holloueziadur digor d'an holl ? kreskiñ gwerzhioù geriadur Martial Ménard ? kemer e blijadur e-unan-penn oc'h implijout gerioù ken ral ha blev war glopenn Yul Brynner (ra vin digarezet gantañ...) ? Sur a-walc'h e oa tu da sevel ur frazenn kalz eeunoc'h eget an hini a gaver evit poent ; amañ emañ pinvidigezh vras hon yezh : displegañ an traoù en un doare eeun evit ma vint komprenet d'an holl. A galon.--Prieladkozh (kaozeal) 13 Mae 2014 da 11:29 (UTC)\nAbalamour ma 'z eus eus ar ger em eus graet gantañ ; evel am boa skrivet e lec'h arall, ne ijinan ket gerioù evit ar pennadoù ; mar befe ret implijout gerioù a gaver e forzh pe c'heriadur hepken e c'hallfe TermOfis serriñ ar stal. Bras eo c'hoazh listennad ar gerioù a vank e brezhoneg, evel a verzan pa labouran war pennadoù arbennik.\nN'emañ ket DFBMM en o c'herz ? Ne oa ket deuet er gouloù pa 'm boa desket ar ger-se, evel am eus displeget, ha n'on ket breizhat. Mard emañ en ur geriadur brezhonek en e gaver e lec'h arall, evel ur bern gerioù brezhonek (pe e yezhoù arall).\nBout digor d'an holl ha resis evel pep holloueziadur arall evit ma ne chomfe ket an dud en entremar, a hañvalit disoñjal. Bout digor d'an dud desket ivez eo bout digor d'an holl ; an darn vrasañ eus bachelourion Diwan a oar gwelloc'h brezhoneg eget o zud, evel e forzh pe yezh : pal ar gelenadurezh eo, e brezhoneg evel er yezhoù arall.\nMarteze e vije ret bout gouest da gompren ar pezh am boa skrivet a-uc'h kent dont da ober goap ouzhin en abeg d'ur ger hepken na anavezec'h ket.\nAdlennit ar pezh am boa skrivet amañ a-uc'h, me ho ped : div frazenn a ginnigan evit erlerc'hiañ ouzh "rakvarr".\nEeunoc'h eget "rakvarr" n'eus ket en degouezh-mañ, pa ranker ober gant frazennoù klok e-lec'h ar ger.\nE lec'h arall ivez emañ pinvidigezh ho yezh : en he resisted, dres a-walc'h, a-drugarez d'he framm ; evel e pep yezh ez eus meur a live enni hervez live ar skriverion ha hini al lennerion.\n— Sad Edgar (kaozeal) 13 Mae 2014 da 12:45 (UTC)\nArabat mont re bell ganti : N'on ket breizhat? N'eo ket ret kontañ gevier d'an dud. Ret eo ober ar roll anezho? Bianchi-Bihan (kaozeal) 13 Mae 2014 da 12:58 (UTC)\nN'on ket breizhat, nann. Ma zud T42N24T ha Siubhán McGunn kennebeut, petra bennak ma ouzont un tamm mat a vrezhoneg, e-kichen meur a yezh arall. Drezo em eus desket brezhoneg en deroù, p'o deus divizet en em staliañ e Breizh. Tamazigteg am bije desket e Maroko, hep mar, pa vez atav gwelloc'h gouzout yezh wirion ar vro m'emaer o vevañ.\nGrit ar roll a fello deoc'h, tanfoeltr ne ran, ul listennad gevier bet goveliet ganeoc'h e vo. Aner eo ma zagañ, evel oc'h boas da ober gant implijerion arall – ma zud en o zouez – pa ne 'm eus kont ebet da zaskor deoc'h. Evit lennerion Wikipedia e labouran, hag evit deskiñ c'hoazh ; n'eo nag evidoc'h na diwar ho skouer. — Sad Edgar (kaozeal) 13 Mae 2014 da 14:23 (UTC)\nNe welan ket abalamour da betra e rit meneg eus TermOfis amañ ????\nN'ouzon dare petra a dalv DFBMM ha ne vin ket evit respont deoc'h 'ta.\nan darn vrasañ eus bachelourion Diwan a oar gwelloc'h brezhoneg eget o zud : biskoazh kemend-all ! da nebeutañ ez on chomet bev da gaout tro da lenn ar seurt siklezon !\nPanevet ar paourkaezh Yul Brynner n'em eus ket klasket ober goap ouzh den ebet ! Gwir eo n'anavezen ket ar ger rakvarr tamm ebet ha n'em bije ket graet gantañ e mod ebet ha pa'm bije kavet anezhañ : gwelloc'h e vije bet ganin sevel ur frazenn all, komprenus d'an holl, kuit da ziskouez ur ouiziegezh n'em boa ket.\n- Petra eo se, eme an oan ? - Ma benveg chaokadenn, a respont ar bleiz a-raok lonkañ al loenig en e c'heol...--Prieladkozh (kaozeal) 13 Mae 2014 da 13:40 (UTC)\nTermOfis : setu perak.\nDFBMM = Dictionnaire Français-Breton Martial Ménard ; un doare klasel da venegiñ daveoù anavezet eo.\nAnaout a ran meur a vachelour(ez) Diwan a zeskfe un dra pe zaou deoc'h, sur ha n'eo ket marteze. Brezhonegerion yaouank a-vihanik anezho, aet pelloc'h eget yezh ar saout a glever war ar radioioù brezhonek pe a lenner er journal.\n"kemer e blijadur e-unan-penn oc'h implijout gerioù ken ral ha blev war glopenn Yul Brynner" : grit "braller" ac'hanon diouzhtu, komprenus d'an holl e vefe (komprenadus eo ar ger reizh ; "komprenus" = compréhensif).\nDen ne rebech deoc'h na anaout ger pe c'her ; pep unan a skriv diouzh e zoare hag e varregezh ; n'on ket eus ar re varrekañ, met lous eo goulakaat e klaskan "diskouez ur ouiziegezh n'em boa ket" : ne 'm bije ket implijet ur ger na gomprenen ket. — Sad Edgar (kaozeal) 13 Mae 2014 da 14:23 (UTC)\nManit difrom, mar plij ganeoc'h !\nPetra 'dalv braller ?--Prieladkozh (kaozeal) 13 Mae 2014 da 14:30 (UTC)\nE DBCFF ;) emañ, 2 wech ! — Sad Edgar (kaozeal) 13 Mae 2014 da 16:34 (UTC)\nKavout a ra din ez eo gwall cheuc'h lakaat war wel fazioù graet gant un implijer all evel m'emaoc'h o paouez ober gant komprenus/komprenadus. N'em bije ket kredet ober kemend-all daoust deoc'h bezañ skrivet kelenadurezh gant un n hepken... Porzh ar vugale, 'm eus aon.--Prieladkozh (kaozeal) 13 Mae 2014 da 14:46 (UTC)\nDav eo diforc'hañ etre "fazi" ha "vi-koukoug", neketa ? Ho tigarez a c'houlennan evelato mard oc'h bet feuket. — Sad Edgar (kaozeal) 13 Mae 2014 da 16:34 (UTC)\nTrawalc'h bremañ ; n'on ket bet ganet en ur ribod ivez. N'hallit ket ober van da zigareziñ war-lerc'h ar pezh emaoc'h o paouez skrivañ. Ne vrall ket heson ho kleier aotrou Sad Edgar, na tost ! Ne zegemeran ket mat ho tigarezioù.--Prieladkozh (kaozeal) 13 Mae 2014 da 17:33 (UTC)\nMa, trawalc'h, bremañ ! Me zo bet lakaet da vraller ganeoc'h, pa skrivit e kemeran ma flijadur ma-unan-penn, ha hegarat a-walc'h on bet evit goulenn ho tigarez goude bout reizhet ur fazi bet graet ganeoc'h ivez. Primoc'h oc'h o kas tabut eget o lenn pizh ar pezh a zo skrivet dirak ho taoulagad, war a hañval. — Sad Edgar (kaozeal) 13 Mae 2014 da 21:59 (UTC)\nC'hwezhet-mat oc'h aotrou Sad Edgar, fidamdoue ! N'ouzon dare hag emañ ar wirionez gant Bianchi-Bihan pe get met, deiz pe zeiz, e vo anavezet, sur ha n'eo ket marteze. Gant na vo ket diskoachet ar voualc'h war he neizh ha diskuliet ho poa pentet lern d'an holl amañ...--Prieladkozh (kaozeal) 14 Mae 2014 da 07:14 (UTC)\nPaouez da gontañ bidennoù d'an dud, Edgar : gouzout a reer a-walc'h out ar memes den hag ar Yoael ha T42N24T ha Siubhán McGunn. Bianchi-Bihan (kaozeal) 13 Mae 2014 da 14:37 (UTC)\n"Edgar", "ar Yoael"... Emañ "ar C'hi-bihan" o razailhat adarre en ur randoniñ... Pour e-lec'h triñchin a roit din pa 'm lakait e-par ez-Wikipediourion a-seurt gant T42N24T ha Siubhán McGunn e gwirionez. Trugarez deoc'h, evit ur wech ! — Sad Edgar (kaozeal) 13 Mae 2014 da 16:34 (UTC)\nRazailhat a ouie ober an hini a veze o louzañ an dud amañ n'eus ket pell hag oc'h ober faskourien anezho. Ma ne vefes ket gwarezet e vefe bet serret da gont dit e-pad ur pennad, anat d'an holl. Bianchi-Bihan (kaozeal) 13 Mae 2014 da 17:35 (UTC)\nDisplijus eo doareoù Bianchi-Bihan pa zedalvont da Vianchi-Bihan, hañ ? An "dourer douret", kea ! Kendalc'hit gant ho randon bepred, ne vern.\nMe, gwarezet ? Kentañ keloù ! Ma, mar befe serret ma c'hont da viken evel hini Meven – dre ho kwall ha diwar ho koulenn – e tigorfen unan arall raktal pa ouzon ervat diwar-benn "IP@", "trace route", "MAC@" hag arall. Pouezusoc'h eo magañ Wikipedia eget koll amzer en abeg d'ho toareoù, "anat d'an holl" ! — Sad Edgar (kaozeal) 13 Mae 2014 da 21:59 (UTC)\nMe n'em eus ket taolet da zen e oa ur faskour, evel ac'h eus-te graet hep en em zigareziñ. E nep wikipedia ne c'haller ober kemend-all hep kastiz. Pa lavarez eo "pouezusoc'h magañ wikipedia eget koll amzer" n'eo ket ar soñj-se a oa ganit pa oas o skeiñ da deil dindan an anv Yoael. Bianchi-Bihan (kaozeal) 13 Mae 2014 da 22:16 (UTC)\nAdtapet diwar « https://br.wikipedia.org/w/index.php?title=Kaozeal:Michelangelo_Buonarroti&oldid=1604533 »\nKemmoù diwezhañ degaset d'ar bajenn-mañ d'an 9 Kzu 2014, da 18:04.


Pajenn:Caer - Pevar Aviel.djvu/72 - Wikimammenn\nPajenn:Caer - Pevar Aviel.djvu/72\nJesus a ieas kerkent er meaz euz ar synagog hag a deuas da di Simon hag Andre, gant Jakes ha Iann.\nHogen, mamm-gaer Simon a ioa dalc'het en he guele gant eun derzien vras. Dioc'htu e comzjont anezhi d'ezhan hag her pedjont evithi. Tostaat a reas, hag o veza kemeret he dorn, e tibradas anezhi hag e kemennas d'an derzien. Kerkent an derzien a ieas kuit, hi a zavas hag e serviche anezho.\nDioc'h ar pardaez, var dro cuz-heol, kement hini ho doa tud clanvidic, dalc'het gant meur a fallentez, ha tud kemeret gant an diaoul, a zigasse anezho d'ezhan. Kear holl a ioa destumet dirag an or. Jesus a lakea he zaouarn var beb hini hag a baree an holl. Gant eur ger e casse kuit an diaoulou, hag ar re-man a iea kuit euz calz tud en eur ioual hag en eur lavaret : « C'houi eo Mab Doue. » Mes hen a scandale anezho hag a zifenne outho lavaret : « Ni c'hoar ez oc'h ar C'hrist. »\nEvelse e teue da vir ar pez a ioa bet lavaret gant ar prophet Isaias : « Kemeret hen deus hor fallenteziou ha douget hen deus hor c'hlenvejou. » Pareans ar chorf a ioa eur skeuden deuz pareans an ene.\nJesus a zavas mintin mad hag a ieas kuit en eul leac'h distro. Eno e pede. Simon hag ar re a ioa ganthan a ieas var he lerc'h. O veza he gavet, e lavarjont d'ezhan : « An holl a glask ac'hanoc'h. » Hag e lavaras d'ezho : « Deomp d'ar c'heriadennou ha d'ar c'heariou tosta evit ma prezegin ennho, rag evit an dra-ze oun deut. »\nAdtapet diwar « https://br.wikisource.org/w/index.php?title=Pajenn:Caer_-_Pevar_Aviel.djvu/72&oldid=123334 »


Pornizhan (44) : ur savadur nevez ouzhpenn pe ur villa gozh nebeutoc'h ?\nE brezhoneg, Economie, Local, Société, ST-NAZAIRE\nHag e vo ur savadur vil ouzhpenn e Pornizhan ?\nEr 4 rabin Damas e Santez Marc’harid ez eus ur villa gozh, 200m² anezhi, hag a zo bet renevezet penn-da-benn e 2015. Ne vir ket ouzh ar penngaser CISN da glask distrujañ anezhi ha sevel ur savadur 10 lojeiz en he flas.\nUr petision a oa bet lañset gant amezeien ar gevredigezh PROSIMAR ha kaset ur rekour barnerezhel dirak lez-varn melestradurel Naoned a-enep ar raktres. Hervez ar gevredigezh e oa sioù en doser.\nD’ar 14 a viz du e savas a-du al lez-varn gant ar glemmerien ha kondaonet eo bet ti-kêr Pornizhan.\nSiwazh n’eo ket nullet da vat ar raktres. Bremañ e c’hello ar penngaser kinnig ur raktres hag a jaojo gwelloc’h ouzh kod ar c’hêraozañ.\nNe oa ket savadur ar « Villa Wenn » ur savadur evit tudigoù ar vro, daoust d’ar pezh a embann ar penngaser CISN. D’an 31 a viz kerzu e vo roet an alc’hwezhioù da brenerien ranndioù ar savadur Floreal e Sant-Nazer. Ur raktres CISN e oa. Un T3 er Floreal-mañ, 64m² e vent, a gouste… 202 500€ !\nHa pegement e kousto ar memes ranndi e Pornizhan ?\nTags : Brokerezh war ar font, brokerezh war ar madoù-leve, pornichet, pornizhan, Sant-Nazer, spéculation immobilière


admin - Kelenn - Page 2 of 8\nUnnek stajiad o deus kroget gant ar stummadur MEEF-EBI, kelenn divyezek dre soubidigezh (Enseignement Bilingue Immersif) e KELENN. Un devezh dizoleiñ zo bet graet ganto e Kemper evit gweladenniñ liorzh hag prioldi karter Lokmaria da vintin hag ur c’hoari klask an teñzor e kêr goude merenn.\nKenderc'hel al lennadenn"Distro-skol 2021"\nFin ar bloavezh-skol\nEvit devezh diwezhañ ar stummadurioù e Kelenn eo bet ar stajidi Master 1 o weladenniñ Iliz Veur Kemper heñchet gant Yann-Fulub hag ur weladenn eus diskouezadeg Henry Moret o deus graet ivez e Mirdi an Arzoù-kaer, heñchet e brezhoneg gant Annaig. Vakañsoù mat d’an holl !\nKenderc'hel al lennadenn"Fin ar bloavezh-skol"\nDeskiñ brezhoneg gant KELENN evit labourat war ur vicher skol\nDeskiñ brezhoneg en desped d’ar c’hovid :Er bloaz-mañ, e Kelenn, hon eus ranket, evel en aozadurioù stummañ all moarvat, en em reizhañ ouzh reolennoù surentez yec’hed redius pe rediusoc’h. Graet hon oa, pa oa ar c’henfinañ en e strishañ, an holl gentelioù a-bell. Ur wech distardet diwarni e voe gallet degemer…\nKenderc'hel al lennadenn"Deskiñ brezhoneg gant KELENN evit labourat war ur vicher skol"\nDorioù digor Kelenn\nDigor vo dorioù Kelenn d’an dud adalek an 21 a viz Mezheven 2021 diwar emgav. Laouen e vo skipailh Kelenn degemer ac’hanoc’h. Darempred ha titouroù\nKenderc'hel al lennadenn"Dorioù digor Kelenn"\nDeskiñ brezhoneg e 6 pe 9 miz e Kemper\nKenderc'hel al lennadenn"Deskiñ brezhoneg e 6 pe 9 miz e Kemper"\nManifestadeg disadorn e Gwengamp evit difenn ar brezhoneg hag an deskadurezh dre soubidigezh er skolioù.\nKenderc'hel al lennadenn"Manifestadeg 29/05/2021"\n« Deskiñ brezhoneg evit micherioù ar c’helenn en holl skolioù divyezhek »Eus an 09 a viz Gwengolo 2021 d’ar 25 a viz mae 2022 e KELENN e Kemper. An enskrivadurioù zo digor evit ar stummadur vrezhoneg 2021-2022 ! Deskiñ hag en emvarrekaat war ar brezhoneg da gelenn danvezioù skol e…\nEnskrivadurioù Master MEEF\nKenderc'hel al lennadenn"Enskrivadurioù Master MEEF"\nDorioù digor en linenn\nPellprezegennoù Sadorn 6 a viz C’hwevrer 2021 da 10 eur Video kinnig Kelenn (e brezhoneg) : Evit heuliañ ar pellprezegennoù klikañ war liamm ar stummadur dibabet : 1- Deskiñ brezhoneg evit micherioù ar c’helenn en holl skolioù divyezhek. 2- Master MEEF EBI. 3- Eil derez Diwan.\nKenderc'hel al lennadenn"Dorioù digor en linenn"\nDorioù digor a-bell 2021\nKenderc'hel al lennadenn"Dorioù digor a-bell 2021"


Buhez ar Sent/1894/Julian, Eskop - Wikimammenn\nBuhez ar Sent/1894/Julian, Eskop\n◄ Iann Krizostom Julian, Eskop Fransez a Zal ►\nann eizvet var ’nn ugent a viz genver\nSANT JULIAN, ESKOP\nSant Julian, abostol ha kenta eskop ar Mans, a ioa ganet e Rom var dro eur bloaz var ’nn ugent goude donedigez hor Zalver. Ar pab sant Klemant her sakraz eskop, hag hen digasaz e Frans da brezeg ar feiz. Eur belek hag eunn avieler a ioa oc’h ober koumpagnunez d’ezhan.\nGoude beza great eur pennad mad a hent, ec’h errujont ho zri e kichen kear ar Mans. Hogen, tud ar gear-ma o doa neuze mil boan o klask kaout dour da eva. Julian, o veza gouezet ann dra-ze, a blantaz he vaz enn douar enn eur ober eur bedenn da Zoue, ha kerkent e sinklaz eunn eienenn grenv a zour sklear euz al leac’h m’en doa plantet he vaz.\nAr gouarner, o veza klevet hano euz ar pez a ioa c’hoarvezet, a c’halvaz ar Zant da vont d’he gaout. Ha Julian ha mont. Palez ar gouarner a ioa er penn huela euz a gear, ha pa erruaz ar Zant eno gant he zaou goumpagnoun, ez oa eharz ann or eur paour keaz dall o c’houlenn ann aluzenn. Julian a reaz sin ar groaz var daoulagad ann den-ze enn eur bedi Doue, ha raktal e teuaz ar gueled d’ezhan adarre.\nAr gouarner a oue ken estlammet gant ar mirakl-ma ma’c’h en em strinkaz d’ann daoulin dirak ar Zant. Mes Julian a reaz d’ezhan sevel en he za, ha goude beza he vriatet gant karantez, e tiskleriaz d’ezhan piou oa ha da ober petra oa deuet er vro. Kerkent ar gouarner hag holl dud he di a gredaz e Jezuz-Krist. Evelato ar Zant n’ho badezaz ket dioc’htu ; kemeret a eure amzer d’ho c’helenn var guirioneziou ar relijion, ha goudeze e vadezaz anezho gant eur zolanite vraz. Badezi a reaz er memes amzer eur maread all a dud, a bep oad, a bep stad hag a bep renk, en doa gounezet d’ar feiz evel ar re-ze. Neuze ar gouarner a roaz he balez evit servichout da iliz, hag ann iliz-ma eo c’hoaz hirio iliz kathedral ar Mans.\nGoulskoude, eleiz a baianed a zalc’he ato da adori ann doueou faoz. Unan euz ar re binvidika anezho, he hano Anastaz, a gollaz he vab, ha setu hen, glac’haret-holl, o tont da gaout Julian. Ar Zant a lavaraz d’ezhan : « — Mar kredit e Jezuz-Krist, ganet euz ar Verc’hez Vari, e velot ho mab o sevel euz a varo da veo, ha c’houi hoc’h-unan o pezo ar vuez a bado da viken. » Anastaz a respountaz : « — Anzao a rann a vrema eo Jezuz-Krist guir vab da Zoue ha Salver ar bed, ha dilezel a fell d’inn a grenn servich ann idolou. »\nVar gement-se, Julian a ieaz ganthan d’he di, hag enn eur bedi Doue dirak korf maro he vab e tigasaz buez ennhan adarre. O velet ar burzud nevez-ma, Anastaz hag eunn niver braz a baianed all a droaz kein d’ann doueou faoz hag en em c’hreaz kristenien.\nGoude beza labouret epad pell amzer da blanta ar feiz e kear ar Mans hag er c’harteriou divar dro, ar Zant a ieaz da Rom da renta kount d’ar pab euz ar pez en doa great. Enn eur zistrei ac’hano, e tigasaz ganthan eur maread relegou evit maga ann devosion etouez tud fidel he eskopti.\nErfin, o c’houzout e tostea he heur diveza, Julian a lakeaz ar belek Thurib, unan euz he zaou goumpagnoun kenta, da eskop enn he blas, ha goudeze ec’h en em dennaz enn eul leac’h distro e kichen kear. Eno e varvaz leun a veritou er bloaz 117, a greiz m’edo o veuli Doue, he zaouarn astennet etrezek ann env, dirak ann dud a iliz hag ann dud fidel en doa galvet var he dro.\nHirio n’e ket ker stank ar miraklou ha guech all, ha kement-se n’e ket souez. Guech all oa red ober miraklou evit diskouez d’ar baianed ar virionez euz ar reljion gristen ; mes, el leac’h n’ez euz nemed kristenien, ar miraklou ne d-int mui eunn dra red. Ar miraklou, eme ann abostol sant Paol, a zo evit ar re riint ket choaz gounezet d’ar feiz, ha nann evit ann dud fidel. Ar re-ma a c’hoar eo karget ann Iliz katholik da zeski d’ezho ar pez a renker da gredi ha da ober evit beza salvet, hag ann dra-ze a zo aoualc’h d’ezho. Goulskoude, Doue a ra ato a vare da vare eur mirakl bennag e korn pe gorn euz ar bed, evit digas da zonj d’ann holl eo bepred Mestr var gement tra a zo, var ar c’hlenved ha var iec’hed, var ar vuez ha var ar maro. Nag a viraklou ne c’hoarvez ket c’hoaz enn hon amzer-ni e Lourd, var menez ar Salett hag e kalz plasou all evelse !\nAdtapet diwar « https://br.wikisource.org/w/index.php?title=Buhez_ar_Sent/1894/Julian,_Eskop&oldid=23579 »\nKemmoù diwezhañ degaset d'ar bajenn-mañ d'an 10 Gou 2011, da 23:08.


Ai‘ta! » Staj disentiñ gant Ai’ta!\nEvit an trede gwech e kinnig deoc’h Ai’ta! ur staj “disentiñ” hag a vo dalc’het e Montroulez d’ar sadorn 27 ha d’ar sul 28 a viz Here. (Adalek a Gwener noz e vo degemeret an dud).\nHep stourmerien, stourm ebet… pa vefe evit ar brezhoneg pe evit ar stourmoù all ! Met evit mont war-raok e ranker bezañ efedus; abalamour da se eo pouezus derc’hel d’en em stummañ. Un digarez eo ar staj-se ivez da vevañ ur pennad asambles ha da zegemer gwelloc’h er skipailh ar re nevez erruet…\nEr bloaz-mañ e teuio Xavier Renou (bet e Greenpeace) adarre gant ur program kempouez : an hanter deus ar stummadur evit an teoriezh (ar mod da sevel strategiezh ur stourm, gant skwerioù a denn da Ai’ta evel Ar Post ha panellerezh an hentoù-tizh… gant ar soñj da geñveriañ ha da aliañ ac’hanomp evit mont war-raok ha bezañ trec’h buan; ar mod da eskemm efedus e-pad an emvodoù hag an oberennoù); an hanter all evit pleustriñ (stalioù-labour da choaz diouzh an dud; sevel ha c’hoari un oberenn vras…)\nEvit izili Ai’ta hag an holl dud hag en em sent tost ouzhimp, ouzh ar brezhoneg… Ne vern piv a c’hall kemer perzh, kozh ha yaouank, brezhonegerien pe pas. E galleg e vo ar stummadur evit bloaz.\nE Montroulez an hini e vo. Roet e vo ar chomlec’h resis d’an dud enskrivet e-kerzh ar sizhun a-raok ar staj.\n20 euro evit ar studierien hag an dud dilabour, ha 40 euro evit ar re all. Gant se e vo paet ar stummer hag ar boued evit an dibenn-sizhun. Evit aesaat an traoù e c’houlennomp da bep hini fardañ un dra bennaket da rannañ d’ar gwener noz memestra. Pep hini a gaso an evaj a fell dezhañ. Bep a sac’h-kousket a ranko kaout an dud a fell dezhe chom war al lec’h diouzh an noz.\nN’eus nemet kas ur postel dimp da : contact@aita.bzh\nPaeet e vo ar staj war al lec’h. Goulennit ivez ma fell deoc’h kenweturiñ.\n« Emvodoù-kinnig Ai’ta!\nAi’ta! e Lannuon ar sizhun-mañ »


Kendalc’hioù, saloñsoù - Kemper Breizh Izel (BR)\nDegemer Embreger en tolpad-kêrioù Kendalc’hioù, saloñsoù\nAozit ho kendalc’h e Kemper !\nEus an emvodoù aferioù d’ar c’hendalc’hioù broadel, Kemper eo al lec’h nevez a blij muioc’h-mui d’an dud evit aozañ kendalc’hioù ha darvoudoù.\nGrit ho mad eus ar servijoù kinniget gant Burev ar C’hendalc’hioù, a sikour ac’hanoc’h da aozañ ho tarvoud penn-da-benn ha tennit gounid eus danframmoù nevez (Kreizenn ar C’hendalc’hioù an Tog Ruz, Tachenn an Diskouezadegoù e Penwiler) hag eus an holl servijoù graet a-fetepañs (kinnigoù prestiantoù, mirout kambroù strollet el letioù, progamm abadennoù, boued, arload hezoug kendalc’had…)\nUr chomlec’h hepken : Kemper Darvoudoù - bureau-congres@quimper-evenements.fr - Pgz 02 98 52 00 16\nTachenn an diskouezadegoù Kemper-Kerne\nEmgavioù evit micherioù, saloñsoù, sonadegoù, arvestoù, abadennoù sport… Tachenn an Diskouezadegoù Kemper Kerne mod nevez eo al lec’h evit kement abadenn veur a zo.\nE Penwiler ez eus daou lec’h liezimplij (Ar Pavilhon - 2500 m²) hag (An Artimon - 4.000m²), ul lec’h degemer d’ober al liamm etrezo, hag ul leur vras 4000 m² dezhi evit degemer abadennoù er-maez ha dindan pabelloù.\nN’eus nemet 5 munut evit mont eus an dachenn nevez-se betek kreiz-kêr istorel Kemper. Gallout a reer kempenn al lec’h, dezhañ ur gorread ouzhpenn 8.000 m2 goloet ha servijoù ennañ, e nouspet doare.\nKaer, plijus hag aes da implijout, setu ar pezh a c’haller lavaret diwar-benn ar benveg nevez-flamm-se, eus ar c’hentañ evit an diskouezerien, ar vizitourien hag an aozerien.\nTachenn nevez an Diskouezadegoù Kemper Kerne a c’haller implijout he gorread en he fezh (hep post ebet) hag uhel-tre eo he solier, ha kavet e vez enni kement aezamant a zo (tommerezh prim-kenañ ha didrouz, stagadurioù evit an dour, wi-fi gant 100 MBps, tredan...).\nGant an daou hall (Pavilhon hag Artimon) stummet evit degemer ar staliadurioù ijinusañ, emañ Tachenn an Diskouezadegoù Kemper Kerne er penn a-raok e-touez an ostilhoù a gaver e Kornôg Frañs.\nKemper Kumuniezh he deus fiziet e Kemper darvoudoù al labour merañ an dachenn-se.\nEvit gouzout hiroc’h, kit e lec’hienn Kemper darvoudoù\nKreizenn ar C’hendalc’hioù an Tog Ruz\nKreizenn ar C’hendalc’hioù an Tog Ruz a oa bet digoret d’ar Sadorn 8 a viz Ebrel 2017 gant Ludovic Jolivet, maer Kemper ha prezidant Kemper Breizh Izel.\nMetal gwiadet, gwer serigrafet, pignerez ha savenn ur gwel meur diwarni : krog eo e vuhez nevez gant an ti-se, adkempennet penn-da-benn, pa oa gouestlet a-raok d’ar c’henwerzh ha d’ar sevenadur. Dibabet ez eus bet gant Kemper Kumuniezh lakaat anezhañ da vezañ ur Greizenn ar C’hendalc’hioù hag a glotfe gant c’hoantoù kêr-benn Kerne.\nEno, war tost da 2 000 m², e c’haller aozañ kendalc’hioù, kollokoù, seminarioù, emvodoù-meur, predoù aferioù, abadennoù evit lañsañ produioù, ha kement zo. Evit piv eo graet ? Evit ar bed ekonomikel, an ensavadurioù, ar c’hevredigezhioù hag aozadurioù micherel, an obererien en departamant, er rannvro, e Frañs a-bezh zoken, ma plij beg Penn-ar-Bed dezho : Kemper a laka he ferzhioù dispar war wel, a sach an dud gant he glad arzel hag istorel ha gant ar mor a zo tost. Gant ar perzhioù mat-se e tegaser c’hoant d’ar gendalc’hidi da zont en-dro !\nLec’hioù hag a c’haller adkempenn e nouspet doare\nAes-tre eo implijout ar greizenn evit a bep seurt abadennoù, ha gallout a reer feurmiñ anezhi en he fezh. Nouspet doare zo d’implijout anezhi : adalek 20 betek 1 140 a dud asambles. Delc’her a reer kont enni eus an diorren padus ha n’eus ket ezhomm kalz a energiezh da lakaat anezhi da vont en-dro (un ti bevhinadel eo).\nE pep lec’h enni ez eus klasket kaout ur son a-zoare ha teknikoù eus ar c’hentañ (klevet, gwelet, niverel…).\nEnnañ ez eus pemp sal evit bodadoù. E rez-an-douar : ur sal vras hag ul lec’h frank evit diskouezadegoù ; en estaj kentañ : ur sal evit bodadoù hag an takadoù hag al logelloù evit ar brezegennerien, ar gazetennerien hag an aozerien ; en eil estaj, ar sal veur 400 plas azezet enni hag a c’hall bezañ kempennet e meur a vod gant derezioù lem-laka ; an estaj diwezhañ, a zo ul lec’h degemer evit koktelioù ha predoù, gant savennoù er-maez, ha diwarno ur gwel kaer war Gemper.\nKinnigoù klok, servijoù diouzh hoc’h ezhommoù\nMeret eo Kreizenn ar C’hendalc’hioù an Tog Ruz gant Kemper darvoudoù, e-giz Tachenn an Diskouezadegoù Kemper Kerne (arvestoù, foarioù diskouezadegoù…) : dont a ra an ostilhoù da glokaat an eil egile. Ar c’hevredad ekonomiezh kemmesk lec’hel-se a sikour an dud da aozañ o abadennoù adalek ar penn kentañ betek ar fin.\nReiñ a ra alioù koulz war an aozañ dre vras, an treuzdougen, an degemer, an tu teknikel, evit delc’her kambreier, predoù pe evit ar brudañ. Gant ar skipailh eno e vez kinniget devezhioù prest ha tout, anez ankouaat lakaat an dud da weladenniñ kreiz-kêr, a zo unan eus an traoù a sach anezho war-zu Kemper.\nEvit gouzout hiroc’h, kit e-barzh lec’hienn Kemper darvoudoù


Gorread 35.751,46 km²\nStankted 301 annezad/km²\nMinistr-prezidant Winfried Kretschmann (Grüne)\nLec'hienn ofisiel baden-wuerttemberg.de\nBaden-Württemberg (distaget ˈbaːdən ˈvʏʁtəmˌbɛʁk en alamaneg) zo unan eus stadoù Alamagn hiziv, e mervent ar vro. An trede stad vrasañ eo en Alamagn, a-fet gorread ha poblañs. Stuttgart eo ar gêr-benn.\nKêrioù brasañ Baden-Württemberg, gant niver an annezidi e 2005 :\nLudwigsburg ( 87 703)\nKonstanz (80 980)\nOffenburg ( 58 769)\nGoude an Eil Brezel-bed e voe savet teir stad el lodenn-se eus Alamagn : Württemberg-Hohenzollern, Baden ha Württemberg-Baden. O-zeir e oant izili eus Republik Kevreadel Alamagn. D'ar 16 a viz Kerzu 1951 e voe aozet ur referendom e Württemberg-Baden, Württemberg-Hohenzollern ha Baden, ha dibabet e voe gant ar muianiver unaniñ an teir bro-se en ur stad hepken. Savet e voe "Baden-Württemberg" ent-ofisiel d'ar 25 a viz Ebrel 1952.\n↑ www.baden-wuerttemberg.de/ Histoire du land.\nwww.baden-wuerttemberg.de/ en alamaneg, galleg pe saozneg.\nAdtapet diwar « https://br.wikipedia.org/w/index.php?title=Baden-Württemberg&oldid=1976454 »


(Adkaset eus Japanat)\nUn enezeg a-hed aodoù sav-heol Azia a ya d'ober Japan (e japaneg: 日本 Nihon pe Nippon, ent-ofisiel Stad Japan, 日本国 Nippon-koku pe Nihon-koku). Peder enezenn bennañ zo : eus an norzh betek ar su, Hokkaido, Honshu (an hini vrasañ), Shikoku ha Kyushu ha 97 % eus ar vro zo dindane ; 6 852 enez zo en holl e Japan abaoe 1945. Ouzhpenn 300 km eo hed an enezeg en holl ; 600 kilometrad e mervent Kyushu emañ Naha, war Enez Okinawa hag a zo lod eus strollad inizi Ryukyu (pe Ryūkyū rettō e japaneg). En tu-hont da 1 000 kilometrad hed zo da enezeg Nanpo, e su Tōkyō. Dindan Rusia emañ inizi Sac'halin (Karafuto e japaneg) ha Kouril (Chishima retto) a zo muioc'h eget 1 200 kilometrad hed dezho. E norzh ar vro emaint hag alies-kaer e vezont gwelet evel penn-pellañ Japan.\nNihon-koku pe Nippon-koku\nBanniel Siell impalaerel\nGer-stur : hini ebet\nKan broadel: 君が代 Kimi Ga Yo\nhini ebet, met ar japaneg eo ar yezh vroadel\n- Impalaer Naruhito\n- Kentañ ministr Yoshihide Suga\n- Hollad 377 835 km² (62vet)\n- Dour (%) 0.8\n- niveradeg 2017 126 451 298\n- Stankter 334,7/km²\nYen (¥, 円) (JPY)\nMeneziek eo ar pep brasañ eus an enezennoù, lod zo savet diwar obererezh menezioù-tan. Menez uhelañ Japan da skouer, ar menez Fuji (3 776 m), zo ur menez-tan ; dizoberiant eo abaoe 1707. Dekvet bro bobletañ ar bed eo Japan, gant 126,45 milion annezad evit 377 835 km² (334,7 annezad/km²) hag a zo o chom evit al lodenn vrasañ e kompezennoù strizh an arvor. Tōkyō vras, anezhi kêr-benn Tōkyō ha meur a brefeti tro-dro dezhi, eo an tolpad kerioù brasañ eus ar bed, gant ouzhpenn 30 milion a annezidi.\nDiskouezet eo bet gant an arkeologiezh e oa poblet Japan kerkent hag ar paleolitik uhelañ. Meneget eo Japan e skridoù istor Sina adalek ar Iañ kantved.\nTroc'het eo istor Japan e prantadoù ma oa levezonet kalz gant ar bed diavaez heuliet gant prantadoù hir digenvez. Abaoe diazezadenn e vonreizh nevez e 1947 ez eo deuet Japan da vezañ ur vonarkiezh vonreizhel gant un impalaer hag ur parlamant dilennet, an Dael.\nAn trede brasañ galloud ekonomikel eus ar bed eo Japan hervez ar PDG. Ar pevare ezporzhier brasañ eo ivez hag ar c'hwec'hvet emporzhier brasañ. Ur vro diorroet eo, dezhi ul live buhez uhel, hag an esperañs bevañ hirañ en deus er bed hervez jedadennoù Aozadur ar Broadoù Unanet. Mes arabat eo d'an daolenn vrav-se kuzhat ar c'hudennoù bras a c'hourdrouz dazont ar vro : gouzañv a ra Japan diwar ur feur genel e-mesk ar re izelañ er bed, kalz re izel da erlerc'hiañ ar rummadoù a ya da anaon : e 2017, e oa negativel feur kresk ar boblañ e Japan gant -0.21%, hag istimet e oa ar feur strujusted da 1,41 bugel dre vaouez. Emañ poblañs ar vro o tigreskiñ..\nJapan eo ar vro er bed ma pouez ar muiañ an dle foran ivez ; pa dizhe 223,80 % eus ar PDG e 2017. .\nHervez ar vojenn e voe diazezet Japan er VIIvet kantved kent J.-K gant an impalaer Jimmu. Degaset e oa bet reizhiad ar skritur sinaek hag ar voudaegezh e-tro ar Vvet kantved hag ar VIvet kantved, loc'het gante ur prantad pouezus ha hir dindan levezon [[sevenadur] Sina er vro. Komanderien arouezel e voe an impalaerien, na bout ma oa peurliesañ gwir c'halloud ar vro gant noblañs galloudek al Lez, rejanted anezhe, pe shōgun-ed anezhe.\nE-tro ar XVIvet kantved ec'h aochas e Japan koñversanted deuet eus Europa : eus Portugal, lod all eus an Izelvroioù, eus Bro-Saoz hag eus Spagn, asambles gant misionerien gristen. E-pad al lodenn gentañ eus ar XVIIvet kantved e tiskredas ar shogunelezh warne e oant ar preveudioù eus un aloubadenn gant an armeadoù europat hag e tihanas an holl zarempredoù gant an diavaez war-bouez reoù strizhik gant marc'hadourien sinaat hag Izelvroat war Enez-Dejima e Nagasaki. Ha dizarempred dre youl e chomas ar vro e-pad 200 vloaz, ken ma pouezas ar Stadoù-Unanet, gant ergerzhadeg ar C'homodor Matthew Perry, war Japan a-benn he digeriñ da vroioù ar c'hornaoueg gant feur-emglev Kanagawa e 1854.\nE-korf un nebeud bloavezhioù hepken en em dreuzfurmas kalz kevredigezh ar vro pa oa deuet an darempredoù en-dro gant broioù ar c'hornaoueg. Diskaret e voe ar shogunelezh, ha lakaet e voe an impalaer da ren en-dro. Gant adreizhadennoù an oadvezh Meiji kroget e 1868 e teuas cheñchamantoù a-leizh. Torret e voe ar reizhiad gladdalc'hel, ha kalz lezennoù eus broioù ar c'hornaoueg a voe kemeret, enne ur reizhiad lezenniñ hag a c'houarnamant. Adreizhadennoù all a voe ivez en armerzh, er gevredigezh hag en arme, ar pezh a dreuzfurmas Japan en unan eus riezoù bras ha modern ar bed. Ur youl vras da sevel a greskas er vro gant-se. Tarzhañ a reas brezelioù enep Sina e 1895) hag enep Rusia e 1905) da-heul. E-kerzh ar brezelioù-se e voe gounezet Korea, Taiwan ha tiriadoù all gant Impalaeriezh Japan.\nE penn-kentañ an XXvet kantved e kendalc'has an impalaeriezh da astenn : aloubiñ a reas Mandchouria ha sevel eno ar Stad vargodenn anvet Manchouoko. Un eil brezel a loc'has e Sina e 1937 ha, da echuiñ, an argadenn e Pearl Harbor e 1941 a lakaas ar vro da gemer perzh en Eil Brezel-bed. Trec'het e voe Japan e 1945 da ziwezhañ, goude ma voe taolet div vombezenn atomek gant ar Stadoù-Unanet, unan war Hiroshima hag unan all war Nagasaki.\nKodianañ a reas Impalaeriezh Japan ha kevrediñ a reas ar gouarnamant nevez gant an Amerikaned d’an 2 a viz Gwengolo 1945.\nDindan gward ar Stadoù-Unanet e chomas Japan gwastet betek 1952. Addeuet ar vro d'he ment orin en em lakas an armerzh en e sav en-dro goude 1952, ha berzh gant annezidi an enezennoù betek bremañ.\nD'ar 16 a viz Gwengolo 2020 e teuas Yoshihide Suga da vezañ kentañ ministr nevez ar vro.\nRannet eo Japan etre 8 rannvro, enno 47 prefedelezh renet gant ur gouarner dilennet hag ur gambr dilennidi.\nSetu amañ roll kêrioù Japan hervez o foblañs ; kalzik eus ar c'hêrioù-se a ya d'ober megalopolennoù.\nKêrioù Japan hervez o foblañs\nYokohama 1 東京都 Tōkyō Tōkyō 13 957 179\n2 横浜市 Yokohama Kanagawa 3 757 630\n3 大阪市 Osaka Osaka 2 753 819\n4 名古屋市 Nagoya Aichi 2 320 719\n5 札幌市 Sapporo Hokkaidō 1 960 755\n6 福岡市 Fukuoka Fukuoka 1 603 043\n7 川崎市 Kawasaki Kanagawa 1 539 522\n8 神戸市 Kobe Hyōgo 1 511 393\n9 京都市 Kyoto Kyoto 1 452 037\n10 さいたま市 Saitama Saitama 1 323 405\n11 広島市 Hiroshima Hiroshima 1 195 933\n12 仙台市 Sendai Miyagi 1 089 715\n13 千葉市 Chiba Chiba 983 211\n14 北九州市 Kitakyushu Fukuoka 935 084\n15 堺市 Sakai Osaka 822 846\n16 新潟市 Niigata Niigata 789 239\n17 浜松市 Hamamatsu Shizuoka 786 853\n18 相模原市 Sagamihara Kanagawa 722 973\n19 岡山市 Okayama Okayama 719 134\n20 静岡市 Shizuoka Shizuoka 684 622\n↑ Da geñver melestradurezh n'eo ket Tōkyō ur gêr hiziv ken : ur vetropolenn, hag a glot gant ur prefeti. Yokohama eo ar gêr bobletañ neuze.\n↑ (en)Facts and Figures of Japan 2007 01: Land.\n↑ (en) United Nations World Population Propsects: 2006 revision – Taolenn A.17 evit 2005-2010.\n↑ (en) The World Factbook, CIA (2017).\n↑ (en) The World Factbook, CIA (2017)\n↑ (en) Web Japan. Kavet : 15 Mae 2021.\nAdtapet diwar « https://br.wikipedia.org/w/index.php?title=Japan&oldid=1902600 »\nDernière modification le 15 Mae 2021, à 16:18\nKemmoù diwezhañ degaset d'ar bajenn-mañ d'an 15 Mae 2021, da 16:18.


Rannved : e Valinor ha Beleriand\nKod SIL qya\nUnan eus ar yezhoù komzet gant an Elfed e-barzh oberenn Tolkien eo ar c'hQuenya. Homañ a oa ar yezh implijet gant an Elfed na oan ket elfed telerin, elfed tizhet Valinor ganto, hag a zeue eus ur yezh koshoc'h, eldareg boutin hec'h anv, deuet eus ar c'hendieg kentañ. E-touez tri ziegezh an Elfed e rae div anezho - an noldor hag ar vanyar - gant rannyezhoù un tammig disheñvel an eil ouzh eben met pas a-walc'h da vezañ divarrek da gomprenn an eil egile. Implijet e voe ar yezh-se gant ar Valared ivez.\nAr c'h/Quenya ne oa ket ur yezh vev ken da vare an Trede Marevezh e Douar-ar-C'hreiz. Sindarin an hini a gomze darn vrasañ an Elfed tra ma rae mab-den gant ar Westron. Er skridoù ofisiel hag en anvioù-lec'h e veze implijet c'hoazh, avat, evel al latin e-pad ar Grennamzer\n(en) Quenya war Ardalambion\nAdtapet diwar « https://br.wikipedia.org/w/index.php?title=Quenya&oldid=1996001 »\nKemmoù diwezhañ degaset d'ar bajenn-mañ d'an 28 Mae 2022, da 19:43.


Kaozeal:Skirioù-Masen - Wikipedia\nTagadenn bersonel ha drocherezh : Lakaat danvez dispredet 'zo touelliñ al lennerien ( https://br.wikipedia.org/w/index.php?title=Skirio%C3%B9-Masen&diff=1585721&oldid=1585720 ). Graet eo ar seurt arguzennoù nay evit reiñ da grediñ n'eus nemet touell er skridoù kozh? Er geriadurioù istorel, da skouer? Ur sell personel, dedennus bras, ouzh labour ar re all (pe marteze ouzh e oberennoù tremenet kentoc'h), ha n'emañ ket e lec'h en holloueziadur-mañ, a gredan. Bianchi-Bihan (kaozeal) 4 Eos 2014 da 20:03 (UTC)\nMa oar hini pe hini eus pelec'h e teu an anv Skirioù en anv-lec'h-mañ e vo brav lakaat er pennad : un abeg bennak zo marteze hag a dalv ar boan reiñ da c'houzout da Yann Vrezhonek. Bianchi-Bihan (kaozeal) 4 Eos 2014 da 23:33 (UTC)\nAdtapet diwar « https://br.wikipedia.org/w/index.php?title=Kaozeal:Skirioù-Masen&oldid=1585790 »\nKemmoù diwezhañ degaset d'ar bajenn-mañ d'an 4 Eos 2014, da 23:44.


Advevañ ar mare-se (dibenn ar bloavezhioù Tri-ugent), n’eo ket kuitaat ar mare-mañ.\nMeur a wech en albom-mañ, en em kouviañ ‘ran ma unan, evel sampl o tont eus ar 1970 a gwechall.\nHa dont a ra ar ganaouenn-fest-mañ da vout abeg ul levenez stroll ‘lec’h e galler lakaat a-gostez kudennoù ‘zo e-pad pemp munut\nBet e single, hag en albom warlec’h, deuet da vout un Hit etrebroadel, adkemeret gant kalz « stered ». Ha dao eo anzav o deus skoazellet mat ar re se evit brudañ ar ganaouenn. Eus ar Bots izelvroiz (amezeien Phillips-Universal ha « touristed » ma diskoù) d’Angelo Branduardi hag e Gulliver, amañ bezant, o tremen dre an Deep Purple Richie Blackmore hag e strollad Blackmore Night, tizhet eo ma fal ober eus Breizh ur vro anavezet er bed holl. Goude ma enroll e 1970, n’eus ket c’hellet chom un toullad kanerien etrebroadel all hep e adkemer o-unan. Ul levenez eo se evidon-me. Mez biskoazh ne vo laret uhel a-walc’h pesort bro eo ar vammenn. Hag un dle eo e laret hag e adlaret, adarre hag adarre.\nN’eo ket diwir eo ma c’hempennadur ha ma labour kehentiñ kiriek e vrud. Mez arrabat ankouiñ e saverien, Jean-Marie Prima ha Jean Bernard eus Gwiskri er bloavezhioù 20. Souezhus emichañs em eus desket istor e orin n’eus ket pell (pa m’eus anavezet ar ganaouenn wardro 1957 ha kanet dek bloaz goude).\nSkrivet ‘m eus ar wech mañ ul lodenn all e Brezhoneg, hag unan e Saozneg, ur Yec’hed mat distaget e Brezhoneg ma c’horn-bro (ur « vananezenn » hag en em led war glan ar ster Elle, hag harzhoù Gwened ha Kerne) hag ar Saozneg a gallan…Yezhoù ouzhpennet gant an Italian a-drugarez d’an ael Angelo.\nMenegiñ ‘ran Portofino, e rann-vro Jenova (siwazh e kichen ar pont lazher !), just-a-walc’h pa oa aze ma zamm troiad kentañ en estrenvro - nemet Bro-C’hall…- (miz Gouere 1966). Ha pebezh kendegouezh adwelet (evit ar wech kentañ diboe 52 bloaz) al lec’h on deuet kaner a-vicher. Trugarez d’Alan Simon hag en deus aozet an abadennoù kemmesk aze : ur from !\nEvit distreiñ d’ar ganouenn d’evañ, skañvaet ‘m eus an alkool, o veskañ an dour gant ar sistr ( !), ha lakaet ur salud d’ar bretonezed ha bretoned e plas ur poz un tammig re « machos ».


Timbroù an Inizi Faero - Wikipedia\nTimbroù an Inizi Faero\nEnezeier e hanternoz Skos, dindan beli an Danmark. Timbroù ar Stad-se zo bet implijet etre 1851 ha 1975.\nUr velestradurezh emren a embann timbroù gant an anv « Føroyar » abaoe 1975.\n1 Timbroù dibadus\n2 Emrenerezh ar Post e 1975\nTimbroù dibadus[kemmañ | kemmañ ar vammenn]\nE miz Genver 1919 e kresk priz kasadenn ul lizher eus 5 øre da 7 øre, met dale zo war ar vag a zegas an timbroù nevez. Aotreet eo neuze ti-post Tórshavn da soulgargañ timbroù 5 øre, warno poltred ar Roue Kristian X, gant ar sifr 2 øre a-benn digreskiñ an talvoudegezh. Etre an 12 a viz Genver hag ar 24 a viz Genver 1919 e veze peget kichen-ha-kichen timbroù 5 øre ha 2 øre a liv du.\nUgent vloaz warlerc’h, o vezañ m’eo aloubet an Danmark gant arme an Alamagn naziek e tilestr ar Saozon er Faero. Gant penn-bras ar postoù e Tórshavn ez eo divizet uhelaat priz an timbroù ha soulgargañ anezho ( sifroù 20, 50 pe 60). 35 000 pezh zo bet soulgarget e 1940 hag e 1941 gant an ti-moulañ H. N. Jacobsen e Tórshavn.\nEmrenerezh ar Post e 1975[kemmañ | kemmañ ar vammenn]\nBanniel ar vro\nUr statud a emrenerezh zo bet roet d’an Inizi Faero goude an eil Brezel-Bed, met ar gwir da embann timbroù-post e 1975 hepken (d’an 10 a viz Genver). Gouestlet eo ar seizh timbr kentañ da arouezioù ha buhez an inizi : kartenn ar vro, ar mor hag ar menezioù, tiez hengounel ar vro. Pinvidikaet e vo timat gant skeudennoù sevenadur ar Faero (ar bigi, mojennoù an hanternoz), an natur hag ar relijion gristen.\nGant ar Postverk Føroya (Post ar Faero) e vez embannet tro 20 timbr bep bloaz, an holl anezho o tennañ da vuhez ha sevenadur ar vro.\nAodoù ar vro\nTimbroù a-zivout an echedoù\nAdtapet diwar « https://br.wikipedia.org/w/index.php?title=Timbroù_an_Inizi_Faero&oldid=1481266 »\nKemmoù diwezhañ degaset d'ar bajenn-mañ d'an 4 Ebr 2013, da 23:20.


bugale | Bagad Bro Landerne\nUn devezh e buhez sonerien yaouank ar strollad\nE fin ar mintinvezh, goude ur verenn-vihan debret buan, eo bet lakaet an emgav da 11e30 e Liorzh Keranden dirak Ti ar Sonerezh. Diouzhtu e vez disparti er strollad etre ar re a fell dezho mont da bakañ ur banne hag ar re all, awenet kentoc’h gant kilhoù ‘mod Finland.\nGoude bezañ lonket ar pik-nik eo poent d’ar sonerien kargañ ar binviji er c’harr-boutin hag en hent war-zu Kemper, kêrbenn Bro-Gerne. Un dizoloadenn eo Liorzh an Eskopti evit an darn vrasañ eus ar sonerien. Amzer selaou un nebeud strolladoù ha setu erru poent d’ar Skolaj mont da bleustriñ ha d’ar Bagadig mont d’en em brientiñ evit reiñ kalon dezho.\n3e10 : Setu sonerien yaouankañ ar strollad war al leurenn o seniñ an daou don bet hir-labouret ganto. Strakadennoù daouarn sonerien ar bagadig hag ar bagad a vez klevet el liorzh.\n4e00 : Erru poent cheñch penn d’ar vazh, dindan an heol (Spoiler : ne bado ket) e za ar bagadig da dommañ ar binviji. Prestig prest eo an traoù hag a-greiz-holl badadao petra ‘zo c’hoari gant an oabl, teñvalaat ar ra, ha plik ha plok glav e Kemper. Glav o kouezhañ war pennoù ar sonerien. Setu ar strollad gleb teil met prest atav da bignat war al leurenn ha da seniñ dirak kadorioù goulo (paneve sonerien ar Skolaj chomet feal da galonekaat ar Bagadig) met aet eo kuit ar juri...\nDav d’ar strollad gortoz ur frapadig araog gellout kregiñ ganti er glebor. Un toullad traoù a vo da wellaat araog kenstrivadeg Karaez e miz Gouere. Echu evit an dro-mañ ha setu an arvesterien ha sonerien ar Skolaj gleb evel un touilh o strakal en daouarn.\nEtre-daou eo an disoc’hoù evit ar bagadig met fier ruz eo memes tra an dud bezañ gellet kinnig daou strollad o deus labouret en un doare sirius. Ken ar bloaz o tont e Kemper !\nLenn ar peurrest ar Un devezh e buhez sonerien yaouank ar strollad\nEvit embann ur gerig ret deoc'h kevreañ pe krouiñ ur gont\nStal ar Bagad\nKevreadenn an implijer


Henri Konan Bédié (ganet d'ar 5 a viz Mae 1934) zo ur politikour ha bet eil prezidant Aod an Olifant etre 1993 ha 1999.\nGoude e studioù e Bro-C'hall e teuas da vezañ kannadour er Stadoù-Unanet hag e Kanada. Goude-se e voe ministr an Arc'hant ha prezidant ar Vodadenn vroadel en e vro. Gant ar garg-se e oa pa varvas ar prezidant Félix Houphouët-Boigny e miz Kerzu 1993 hag e teuas neuze da vezañ prezidant Aod an Olifant en etrekarg. E 1995 e c'hounezas an dilennadegoù gant 96% eus ar mouezhioù dre ma oant bet boikotet gant ar strolladoù politikel pennañ all.\nD'ar 24 a viz Kerzu 1999 e voe distroadet gant un taol-Stad aozet gant Robert Guéï hag ec'h eas en harlu da Vro-C'hall. Distreiñ a reas d'e vro e 2001 ha kemer a reas perzh e dilennadegoù 2010 met ne voe ket evit mont d'an eil tro.\nAdtapet diwar « https://br.wikipedia.org/w/index.php?title=Henri_Konan_Bédié&oldid=1814789 »\nDernière modification le 13 Kzu 2018, à 00:03\nKemmoù diwezhañ degaset d'ar bajenn-mañ d'an 13 Kzu 2018, da 00:03.


Pajenn:Le Clerc - Ma beaj Londrez, 1910.djvu/91 - Wikimammenn\nPajenn:Le Clerc - Ma beaj Londrez, 1910.djvu/91\naon d’ean. Ha setu ar merc’hed, a neve so, krog d’ober evel ar bôtred. Diwean meeting a zo bet, e oa hini ar voterezed, merc’hed o deus laket en o fenn kaout ôtre da votan evel ar bôtred. E kerz hanv 1908 ec’h eas enne ar sort frouden hag aboe emaint o c’hortoz ma vo laret ya d’eze. Mar o deus pasianted, ec’h ê mat se evite. Demp ni war rôk bepret.\n§ XXXVI. — TI AR PARLAMANT\n’N eur vont penn-da-benn, gant kê Victoria, ec’h arujomp ouz an daou bez lojeiz kaeran a zo en Londrez : ti ar Parlamant hag iliz abati Westminster. Ne weljomp ket an diabarz anê ar merc’her d’ar beure dre ma vanke d’imp amzer evit-se ; koulz meren a oa digoueet evidomp.\nKoulskoude, evit distagan da vat diouz ’pez na zell ket ouz gouelio ar Zakramant, e fell d’in lâret breman, ’n eun daou pe dri c’hir, petra a dalv an ti hag an iliz se.\nTi ar Parlamant a zo eur palez bras iskis (6 devez arat douar dindanan), grêt gant mein kizellet eus ar finan : mes hast am eus da laret ec’h ê kalz gwakoc’h ar mein-ze evit mein-menerez Gwenezan pe re Enez Veur, ha dre-ze êzetoc’h da labourat. Padout ’vat refont ket pell : n’eus ket en tu-hont da dri-ugent vla aboe m’eo savet ar palez, ha setu ec’h ê krog dija ar mein a zo en diavêz d’en em dibri ha da gouean en poultr.\nEn diabarz a vat e chom pep tra en e blomm ha pep tra a zo kaer dispar, koulz pez en em gav en kambr al Lorded (hini an noblans) ha pez en em gav en kambr ar C’homuno (hini ar vourc’hizien). Mont a rêr eus an eil d’eben hep mont e mêz, elec’h en Pariz e zo eur pennad mat a hent etre kambr ar Senedourien ha hini an Deputeed.\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Londrez,_1910.djvu/91&oldid=150098 »\nKemmoù diwezhañ degaset d'ar bajenn-mañ d'an 5 Meu 2019, da 19:07.


Peter Högl (19 a viz Eost 1897 e Dingolfing – 2 a viz Mae 1945 e Berlin) a oa ul letanant-koronal (Obersturmbannführer) SS. E Berlin e oa e dibenn an Eil Brezel-bed, ha repuiñ a reas er Führerbunker.\nHögl eo a harzas ar jeneral SS Hermann Fegelein pa glaske tec'hout war-du Sveden pe Suis gant e garedig hungariat hag ivez gant bilhedoù, paseporzhioù faos ha dilhad sivil. Högl a harzas anezhañ peogwir e laboure Fegelein evit Himmler, hag a oa bet lakaet da dreitour gant Hitler peogwir en doa klasket kaout un emglev gant ar Gevredidi gant sikour ar c'hont Folke Bernadotte. Dre ma ne oa ket Himmler e Berlin e kemennas Hitler ma vefe harzet an holl dud a laboure gantañ hag a oa e Berlin. Kaset e voe Fegelein dirak ul lez-vrezel renet gant ar jeneral Wilhelm Mohnke hag enni ar jeneraled Wilhelm Burgdorf, Hans Krebs ha Johann Rattenhuber.\nHögl en em lazhas er Führerbunker d'an 2 a viz Mae 1945.\nAdtapet diwar « https://br.wikipedia.org/w/index.php?title=Peter_Högl&oldid=1467574 »\nKemmoù diwezhañ degaset d'ar bajenn-mañ d'an 4 Ebr 2013, da 17:29.


Kaozeal:Kemmadur dre galetaat - Wikipedia\nKaozeal:Kemmadur dre galetaat\n« plac'h bihan » ?? --90.32.116.146 24 Kzu 2017 da 10:40 (UTC)\nSandhi ha kemmadur[kemmañ ar vammenn]\nEvel ma c'heller lenn er pennad Kemmadur_(yezhoniezh) eo disheñvel ar c'hemmadurioù diouzh ar sandhi. Gwell e vefe lezel ar sandhioù er pennad sandhi pa n'int ket kemmadurioù.--82.241.137.98 24 Kzu 2017 da 10:53 (UTC)\nDaou dra zo er pennad-mañ : kemmadur ha kaletadur (hag ul liamm gant ar sandhi). N'eus nemet o dispartiañ sklaeroc'h. Bianchi-Bihan (kaozeal) 24 Kzu 2017 da 11:08 (UTC)\nKemmadur dre galetaat eo titl ar pennad ha n'eo ket kemmadur ha kaletadur. Dispartiet skaeroc'h int dija e daou bennad disheñvel. N'eus ket ezhomm kargañ pennadoù ken nemet evit hiraat anezho gant danvezioù a gaver dija e lec'h all. Trawalc'h eo lakaat ul liamm war-zu ar pennad sandhi. --82.241.137.98 24 Kzu 2017 da 11:37 (UTC)\nLiammet eo an traoù, evel e meur a bennad all. Pa vez mesk alies e pennoù an dud eo mat sklaeraat un tamm bennak : dispartiañ atav ne servij ket da sklêrijennañ: hag aliet eo an dud da vont davit ar pennadoù all. Bianchi-Bihan (kaozeal) 24 Kzu 2017 da 13:29 (UTC)\nAdtapet diwar « https://br.wikipedia.org/w/index.php?title=Kaozeal:Kemmadur_dre_galetaat&oldid=1778378 »\nKemmoù diwezhañ degaset d'ar bajenn-mañ d'an 24 Kzu 2017, da 13:29.


Kempennet e vo "Fort Cigogne" gant arc'hant loto ar glad - Mairie de Fouesnant\nDiffusion du jeudi 31 mai 2018 Durée : 8min\nGwareziñ ar glad hag hor yezhoù... komzet hon oa diwar-benn loto ar glad ha diwar-benn ar redadeg evit an okitaneg : La Passem.\nLoto ar glad : arc'hant vo postet evit kempenn "Fort Cigogne" !\nFort Cigogne eo a zo bet dibabet gant ministrerezh ar Sevenadur e-mesk 18 lec'h dibar e Frañs, evit bezañ sikouret gant loto ar glad. En enezeg Glen e donvor da Fouen eo bet savet ar c'hreñvlec'h adalek 1755 war ur roc'h. An arme 'zo bet staliet er Seizh Kogn hag implijet e vez hiziv gant stajidi kreizenn bageal an inizi Glen. Kalz a labourioù 'zo da adkempenn al lec'h, perc'hennet gant Mirva an Aod. Ur c'houst jedet da dri milion c'hwec'h a euroioù. Kudennoù "glebder" a zo eme a-unvouez Lulu Moisan, heñcherez e Fouen, ha Glenn Bourhis, bet animatour e kreizenn bageal an Inizi Glen.\nBilañs La Passem, ar redadeg evit an okitaneg\nE fin ar sizhun dremenet e oa dalc'het La Passem, ar redadeg gentañ e vro Bearn evit souten an okitanek. Ur pemzekteiz a-raok 'n em gave ar Redadeg evit ar brezhoneg goude 1800 kilometr redet noz ha deiz. Un nebeut bretoned a zo bet betek bro Vearn evit La Passem, Fabienne Lavigne en o-zouez.\nDiffusion le lundi 21 janvier 2019 de 19:00 à 19:10\nDiffusion le vendredi 18 janvier 2019 de 19:00 à 19:10


Template:Br:Map Features:highway - OpenStreetMap Wiki\nAmañ e vo resisaet an talvoudoù evit an alc'houez highway. Evit muioc'h a titouroù e c'heller mont aze : Highways. A-raok mont da labourat war hentoù bihan, kit da wellet Restrictions evit dizoloeiñ an aotreoù moned an hentoù dre douareoù monedone pe hervez ar mare pe ar pezh.\nSet amañ an talvoudoù boutin evit un hent bennak\nhighway motorway Ur gourhent gant aotreoù resis dre mod monedone. Alies e vez un talberzh etre 2 chaose gant un tu pep hini. Ez-reoliek e vez un diforc'h etre ar gourhent hag an hent-tizh. E Breizh e vez dresit-holl hentioù-tizh gant un talvoud disheñvel espleget just goude e barzh an daolenn-mañ\nhighway trunk Un hent-tizh a zo heñvel deus ur gourhent met un reolenn disheñvel a zo e bro-Frañs etre an daou hent. Implijet e vo an talvoud hent-tizh evit an hentoù vroadel e Breizh evel an RN12\nRetrieved from "https://wiki.openstreetmap.org/w/index.php?title=Template:Br:Map_Features:highway&oldid=2343579"


Auguste Charlotte von Kielmannsegge - Wikipedia\nAuguste Charlotte von Kielmannsegge, poltredet gantJosef Maria Grassi, 1800\nAuguste Charlotte von Kielmannsegge ( 1777 - 1863 Dresden) a oa ur gontez alaman hag ur spierez implijet gant Napoleone Buonaparte.\nAuguste Charlotte, kontez Kielmannsegge, a oa ganet d'an 18 a viz mae 1777 e kastell Hermsdorf e-kichen kêr Dresden, kêrbenn priñselezh Sachsen (a zeuas da vout Rouantelezh Sachsen adalek 1806), ha marvet d'ar 26 a viz Ebrel 1863 e Plauen e-kichen Dresden ivez. Eus un tiegezh uhel e oa, tomm ouzh Bro-C'hall. Dugez Courlande a ginnigas anezhi d'an impalaer gall hag adal 1809 e spias evitañ.\nHe zad, Peter August von Schönberg, a oa marichal ar palez e lez Dilenner Sachsen. Emzivadez da zek vloaz, savet e voe gant he mamm-gozh hag ur c'houarnerez kozh, a stummas he zemz-spered aotrounius ha kalet.\nAdtapet diwar « https://br.wikipedia.org/w/index.php?title=Auguste_Charlotte_von_Kielmannsegge&oldid=1823637 »\nKemmoù diwezhañ degaset d'ar bajenn-mañ d'an 10 Gen 2019, da 20:40.


Ar ger "media" a zo ur ger deuet eus al latin, kemeret e saozneg evit ober anv eus doareoù da embann keleier, pe evel a lavar lod, da gomunikañ pe da "bellgehentiñ", da gas ditour da viliadoù pe da vilionoù a dud.\nTro-dro d'ar bloaz 1920 e oa bet krouet ar ger gant ar saoznegerien, p’o doa-int gwelet ar radio o tiorren ha tizhout ar bobl war skeul ur vro a-bezh.\n4 Implij ar media e-barzh ar gevredigezh\n"Mass media" eo an termen kentañ, ma talvez mass kement ha « yoc'hadoù-tud » ha media kement ha liester medium, ur ger latin evit « araez », « doare ». Ne vez ket implijet kement-se ken al lavarenn en he fezh.\nTalvezout a ra ar ger evit ar moaienoù komunikañ-mañ :\nar Wask :\nar c'helaouennoù hag ar c'hazetennoù\nan enrollañ war disk\nan Internet, nemet amañ n'eus ked kaoz dus ar moaian teknik (ar protokol TCP-IP, hini an Ethernet...), met eus an holl servijoù ijinet evit kas titouroù : e-mail, World Wide Web, IRC (Internet Relay Chat), FTP (File transfer protocol) ha kement a zo...\nKrouet eo bet ivez, e fin ar 20vet kantved, an termen « multi-media » evit lâred binviji gouest da zispakañ traoù eus meur a natur (skrid, son, skeudennoù).\nGanet eo bet ar media er 20vet kantved, pa oa bet kavet posupl, diwar araokadennoù an teknikoù, kignañ titouroù dre :\nmoullañ war ur skeul vras (cf. ar moullerezh)\ngwaskañ diskoù du ha CDioù memes mod\nenrollañ sonioù gant bandennoù magnetik\ntennañ filmoù sinema aes-tre\npellgomz (evit ober bruderezh, pe evit klask levezoniñ an dud)\nkas ar vouezh, ar son, hag ar skeudennoù da viliadoù a dud dre ar radio, ar skinwel, an Internet.\nRet eo pouezañ war kavadenn an teknikoù elektronik e penn kentañ ar 20vet kantved : un doare bras int bet evit diorroadur ar radio hag ar skinwel, ha goude-se c'hoazh, evid niverelaat son, skrid ha skeudenn. An teknikoù niverelaat a zo bet implijet da gentañ evit ar pellgomz ha goude evit aar skinwel, ar skingomz (radio), ha evit lakaat an urzhiataerioù da gomz kenetreze koulz dre an orjalenn ha dre ar gwagennoù elektromagnetik.\nImplij ar media e-barzh ar gevredigezhAozañ\nPostañ arc'hant e-barzh industriezh ar mediaoù a zegas un distro a heuilh ur plan linennek : gounidoù a vez diwar pep skouerenn gwerzhet : ar c'houstoù a-unanennoù a zigresk pa gresk ar c'hementadoù. Setu perak ez eus bet savet pinvidigezhioù ken bras gant meur a embregerezh media.\nE kevredigezhioù demokratel e c'hall ar mediaoù bezañ tuet da servij ar bobl (en o zouesk an elektourien) evit titouriñ an dud war draoù en balañs e-barzh ar gevredigezh: oberioù ar gouarnamant, oberioù an embregerezhioù, traou da evezhiañ, a beb seurt all... Lod a zo chalet gant ar strishadurioù war ar mediaoù a weler muioc'h-muiañ, betek soñjal emañ, diwar ar fedoù-se, an demokratelezh en dañjer.\nAdtapet diwar « https://br.wikipedia.org/w/index.php?title=Media&oldid=1996983 »\nKemm diwezhañ d'an 2 Mez 2022 da 19:14\nKemmoù diwezhañ degaset d'ar bajenn-mañ d'an 2 Mez 2022, da 19:14.


Unaniezh Stadoù Afrika - Wikipedia\nUnaniezh Stadoù Afrika\nAn Unaniezh en he brasañ\nUnaniezh Stadoù Afrika a voe un unaniezh verrbad eus div Stad da gentañ (Ghana ha Ginea) ha teir Stad da c'houde (gant Mali ouzhpenn) e Kornôg Afrika etre 1958 ha 1962. Sokialour ha panafrikan e oa an Unaniezh, renet gant Kwame Nkrumah, Ahmed Sékou Touré ha Modibo Keïta.\nD'an 23 a viz Du 1958 e voe krouet un Unaniezh Ghana-Ginea, adanvet Unaniezh Stadoù Afrika d'ar 1añ a viz Mae 1959. E miz Ebrel 1961 e teuas Mali en Unaniezh. Dilezet e voe an Unaniezh e 1962 pa grogas Ginea da dostaat ouzh SUA pa oa an div vro all tostoc'h ouzh URSS.\nBannieloù[kemmañ | kemmañ ar vammenn]\nBanniel Unaniezh Stadoù Afrika etre 1958 ha 1961\nBanniel Unaniezh Stadoù Afrika etre 1961 ha 1962\nDa vare Unaniezh Ghana-Ginea e voe dibabet banniel Ghana, gant div steredenn du evit diskouez an div Stad. Rak-se e voe ouzhpennet ur steredenn pa zeuas Mali en Unaniezh.\nAdtapet diwar « https://br.wikipedia.org/w/index.php?title=Unaniezh_Stadoù_Afrika&oldid=1841112 »\nKemmoù diwezhañ degaset d'ar bajenn-mañ d'an 9 Gou 2019, da 08:28.


Pakadoù evit an dud oadet : enskrivadurioù eus an 13 a viz Here d’an 30 a viz Du\nPakadoù evit an dud oadet - Kêr Gemper\nLe 13/10/2020 • Mis à jour le 16/10/2020 | 11h12\nEn arbenn d’an enkadenn yec’hedel he deus divizet Kêr Gemper chom hep aozañ pred ar re gozh ar bloaz-mañ. Koulskoude, evit soñjal en hon tud kozh hag evit kenderc’hel ar c’hustum en deus c’hoant ar c’huzul-kêr da virout ar pakadoù profet d’ar re gozh, da wellaat ar pezh a zo enno ha da ledanaat an ingalañ anezho.\nAr pakadoù evit an dud kozh, profet peurvuiañ d’an dud oadet etre 70 ha 72 vloaz, a vo roet ar bloaz-mañ d’an holl re oadet a 70 vloaz hag ouzhpenn (bet ganet a-raok ar 1añ a viz Genver 1950) hag a zo o chom e Kemper.\nAn enskrivadurioù a vo graet eus an 13 a viz Here d’an 30 a viz Du, gant diskouez un teul-anaout hepken, el lec’hioù-mañ :\ne KOSG Kemper (8 straed Verderell)\npe en adti-kêr pep karter: Penharz, Kerfeunteun, An Erge-Vihan – serret d’al Lun (a-hed an devezh) ha d’ar Yaou (d’enderv).\nIngalet e vo ar pakadoù eus an 8 aviz Kerzu betek ar 15 a viz Genver 2021. An dud a c’hallo dont da gemer o fakad d’al lec’h m’o deus lakaet o anv. Ar baperenn evit kaout ar pakad a vo goulennet groñs evit e zastum. Ma vez kemeret ar pakad evit un den all e vo goulennet diskouez un teul-anaout dezhañ ivez. Prientet e vo ar pakadoù gant an DSSL Kan ar Mor. Produioù a bep seurt eus ar vro a ya d’ober ar paneradoù lipous-se, gant ur prof ouzhpenn.\nPgz : 02 98 64 51 00 / ccas@quimper.bzh\nDu 13/10/2020 au 30/11/2020


Pajenn:Morvan - Buez ar Zent, 1894.djvu/326 - Wikimammenn\nPajenn:Morvan - Buez ar Zent, 1894.djvu/326\nganthan d’ann harlu ; mes oc’h ar gristenien eo edo he vrasa kounnar. Sant Iann a veve c’hoaz d’ar mare-ze, hag a ioa karget euz a c’houarnamant holl ilizou ann Azii. Ar garg huel en devoa hag ar brud euz he zantelez hag euz he viraklou hen diskuillaz buhan da enebourien ar feiz. Kroget e oue ennhan epad m’edo e kear Ephez, el leac’h ma veze o chom peurvuia, ha goudeze e oue kaset da Rom da gaout ann impalaer.\nPa deuaz mamm sant Jakez ha sant Iann da lavaret d’hor Zalver : « — Grit ma vezo va daou vab unan a bep tu d’ehoc’h enn ho rouantelez, » Jezuz a respountaz d’ezhi : « — Ne c’houzoc’h ket petra c’houlennit. » Goudeze hor Zalver a c’houlennaz he-unan ouz ann daou abostol : « — Goest oc’h-hu da eva ar c’halir a dleann-me da\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/326&oldid=137522 »


Journal de Renaud Camus, mardi 4 août 2015\ncréée le mercredi 5 août 2015, 12 h 24\nmodifiée le jeudi 6 août 2015, 16 h 06Plieux, mardi 4 août 2015, minuit et demi. Je ne me souviens qu’assez confusément de mon séjour en Arkansas, à Hendrix College, Conway, de ~~~~~~~~~~ ~~ ~~~~~~~~~ ~~~~~. ~~~ ~~~ ~~~~~~~~ ~~~~ ~~~~~~~~~~ ~~~ ~~~~~~~ ~~~~ ~~~~~ ~~~~~~~~~~ en ville : pas ~~~~~ ~~~~~ ~~~ ~~~~~~~, ~~~ ~~~~~~, ~~~~~ ~~’~~~~~~~ ~~~~ ~~~ ~~~~~~~~ ~~~~ ~~~~~~-~~~ ~~~ ~~~~~~~~ ~~~~ ~~’~~~~~~~~ — ~~~ ~~~~~ ~~~~~ ~~~~~~~~ ~~~~~~~~ ~~~~~ ~~~~ ~~~~~~~~ ~~~~~~~ à moi adressée ~~~~ ~~~ ~~~~~~~~~~ ~~~ ~~~~~~~~~~~~~. ~~’~~~~~~, ~~~~~ ~~~ ~~~~~~~~~ ~~~~~~~, ~~~~ ~~~~~~~~ ~~~~~~~ ~~~ ~~~~~ ~~~~~~ ~~~~~~~~~, ~~~ ~~~ ~~~~~~~, ~~~~~~, ~~~~~~ ~~~~~~~ ~~~~ ~~~~~~~~~, ~~’~~~ ~~~~~~~ avec son canapé ~~ ~~~~~ ~~~~~~~~~. ~~~~~~~~~~~~~, ~~~ ~~~ ~~~~~~~ ~~~~~~~~~~~ ~~~~ ~~~~~~ ~~~~~~~~ : ~~~~~~~ ~~~~~~. ~~’~~~~~~~~~ ~~’~~~~ ~~~~~ ~~’~~~~~~~~~~ ~~~ ~~~ ~~~~~~~ ~~~~ ~~~ ~~~~~ ~~~~~ ~~~~~, ~~~~~~ ~~~ seuil et l’orée ~~~ ~~~ ~~~~~~ ~~~~~~~~~~~, ~~~ ~~~~, ~~~~~ ~~~ ~~~~~ ~~~~~~~~~~~~~. ~~ ~~~~~~~~ ~~~ ~~~~~~ ~~~~~~~~~ ~~~ ~~’~~~~~~ ~~~ ~~~~~~~~~~ ~~~ ~~~~ ~~~~~~ ~~~ ~~~~~~ ~~~ ~~~~~~ ~~~ j’enseignais, à l’université, ~~~~~ ~~’~~~~ ~~~~~-~~~~~ ~~~~~~ ~~~~ ~~’~~~ ~~~ ~~~ ~~~~~ ~~~~~~~~~~ ~~~~ ~~~~~~~~~~~~~~, ~~~~~ ~~’~~~~~~ ~~~ ~~~~~~~~~~ d’Hendrix.\nComme ~~~ ~~~~~~~~ ~~~~~~ ~~~ ~~~~~~ ~~~~ ~~. ~~’~~~ ~~~~~~~~~, ~~~~~ son examen final, ~~~ ~~~~~~~~ ~~~~ ~~~~~~~ ~~~~~~~ ~~~ ~~~~ ~~~~~~~~~ ~~ ~~~ ~~~~~~~~~~~~~. ~~’~~~~~~ ~~~ ~~~~~~~~~ ~~~~~~ ~~~~~~~~~~~~, ~~~~ ~~~~~~ ~~~~ ~~~~~~~~ ~~~~ ~~~~~~~ ~~~~~~~~, ~~~ ~~~~~~ ~~~~~~~~~~~ — j’ai appris avec ~~~~~~~~~ ~~~ ~~~~~~~~~, ~~~ ~~ ~~ ~~~~~~~~~ ~~~~~~~ (~~~~~-~~~~~ ~~~ ~~~~~~~ ~~~ ~~~ ~~~~~ ~~~ ~~~~~~~~, ~~ ~~~~~~~-~~~~~~-~~~~-~~~~~ ~~~~, ~~~ ~~~~~), ~~~~ ~~~~ ~~~~~~~~ ~~~~ ~~~~~~ ~~~~~~~ souterrains, que je ~~~~~~~~ ~~~ ~~~~~~~ ~~’~~~~~~~~ ~~~~~~~~, ~~~~~~ ~~~~ ~~~~~~~, ~~~ ~~~~~~~~~ ~~~~ ~~~ ~~~~~~. ~~., ~~~ ~~~ ~~~~~ ~~~~ ~~~~~~ ~~~~ ~~~~~~~, ~~~~~~ ~~~~~~~~~~ ~~~~~~~~, ~~~~ ~~~ ~~~~~~~~~ de construction. Nous ~~~~~~~ ~~~~~~ ~~~ ~~~~~ ~~~~~~~~~, ~~~~~ ~~~~~, ~~~~~ ~~~ ~~~~~~~~ ~~~~~~~ ~~~ ~~~~~~ ~~~ ~~~~~~~~~~~~, the Glasshouse. ~~~~~ ~~~~~~ ~~~~~ ~~~~~~, ~~~ ~~~~~~~ ~~’~~~ ~~~~~~ ~~~~~ ~~~~~~~~~~ et profond, genre Domaine d’Arnheim. ~~~ ~~~~~~~~~ ~~~ ~~’~~~~~~ ~~~~ ~~~ ~~~~~ ~~~~~ ~~’~~~~~~~ ~~~ ~~~~~~~~~~ ~~~~~~~~~~~, ~~~~~~~~, ~~~~ ~~~~~~~ ~~~ ~~~~~~ ~~~~~~, ~~~ ~~~~~~~~~~. ~~~ ~~ ~~~~~~ ~~~~~~ ~~~ musée, à mi-pente, ~~~~~ ~~~~~~~ ~~~ ~~~~~~~~~~~ ~~~ ~~~ ~~~~~~~~~~~~~ ~~’~~~~~~~~ College.\nLors ~~’~~~~ ~~~~~~~~~ ~~~~~~ ~~~~~~~~ ~~~ ~~~~~~~ ~~~~~~~~ ~~’~~~ ~~~~~~~, ~~~ ~~’~~~~ ~~~~~ ~~~ ~~~~ (~~~ ~~~~~ ~~~~~~~~~ ~~~~~~~~ sur France Culture ~~~~~ ~~~ ~~~~~~ ~~~ ~~~~~~~~~~~~…), ~~~~ ~~~~~~~ ~~~~~~~~ ~~~~~~ ~~~~~~ ~~~ ~~~~ ~~~~~~~~ ~~~~~~~~ ~~~ ~~~~~~ ~~~~~~ ~~~~~, ~~~~ ~~~~~~-~~~~~, ~~~~~~ ~~~ ~~~~~~~. ~~~ ~~’~~~~~~ ~~~~~, ~~~~ de chance, j’ai ~~~~~~~ ~~~~~~ ~~~~ ~~’~~~~~~~~~~~~ ~~~ ~~~~~~ ~~~~~~~ ~~~ ~~’~~.~~.~~., ~~~~~~~~ ~~~~~~~, ~~~~~ ~~~~ ~~~~~ ~~~~~~~ ~~~~~~~ ~~ ~~~~ ~~~~~, ~~~~~~~ ~~~~~~, ~~’~~~~ ~~~~~~~~~~, ~~~~~~ ~~~~ ~~~~~~~ ~~~~~ sa jeunesse, à ~~~~~~~~, ~~ ~~~ ~~~~ ~~~~ ~~~~~~~ ~~~~~~~, ~~’~~~~ ~~~~~~~~ ~~’~~~~~~~~~~ ~~~~~~~~~. ~~~ ~~~ ~~~~~~ ~~~~ ~~~~ ~~~~ ~~~~~~~~~~ ~~~ ~~~~~~~~~~~. ~~’~~~~~~ ~~~~~, ~~~ ~~~~~ ~~~~ ~~~~~~~~ ~~~~~ discrets sur leurs ~~~~~~~~~, ~~~ ~~~~~, ~~~ ~~’~~~~ ~~~~~ ~~~~~~~~~~~~~~, ~~~~ ~~~ ~~~~~~~~ ~~~~~~~~~~~~~ ~~~~~~~. ~~~~~~~ ~~~~~~ ~~~ ~~~~~~ ~~~~ ~~~ ~~~~~~~~ ~~~~~~~~~ ~~~~~~~~~~~ ~~~~~~~~, ~~~~~ Palme.\nTélérama ~~~~~~~~~ ~~ ~~~~~~~~~ Bern, qui a ~~~~~ ~~~~ ~~~~~~~~~ ~~~~ ~~~~~~~~~ ~~~ ~~~~~~~~~~~, ~~~ ~~’~~~~~~ ~~~~ ~~~~~~~~, ~~~~~ ~~~ ~~~~~~~~ ~~ ~~~~~~~, ~~~~ ~~~~~~~ ~~~~~~~~~ ~~~~~~~~~ ~~~~~~ ~~~~~~~~~~~.\nvoir l’entrée du mardi 4 août 2015 et son image dans Le Jour ni l’Heure


(Adkaset eus Ordinateur)\nE-touez an teknikoù implijet evit oberiañ ar vemorioù e kaver azhenterioù tredantreloc'hel, korzennoù dre vevargant a veze ganet en o ser gwagennoù klev, transistorioù hiniennel, korennoù ferrit, hag en diwezh amredoù enframmet enno milionoù a drañzistorioù.\nAr gwikefreoù enkas/diskas a laka an urzhiataer e-tailh da gehentiñ gant ar bed diavaez. Ur c'halz anezho zo, eus an douchennaoueg betek ar skramm.\nLavaroù-programmiñ zo, al lavar gronnañ da skouer, a vez graet « lavaroù a live izel » anezho, rak ar c'hemennoù implijet ganto a chom tost-tre da re an urzhiataer. Da heul ez eo bet diorroet evitañ ar programmoù skrivet gant al lavaroù-se a zo liammet-kreñv gant ar savenn. Al lavar C, kalz aesoc'h da adlenn eget al lavar gronnañ, a ra d'ar brogrammourien bezañ ampletusoc'h. Setu perak ez eus bet graet gantañ muioc'h-mui a-feur ma tigreske koust ar periant ha ma kreske gopr ar brogrammourien.\nAbaoe kreiz ar bloavezhioù 1960 ez eus bet ijinet urzhiataerioù ha reizhiadoù a-benn ma c'hallfent seveniñ meur a brogram war un dro. Graet e vez "lies-trevell" eus ar barregezh-se. An degouezh eo gant an holl urzhiataerioù ha reizhiadoù a-vremañ.\nAdtapet diwar « https://br.wikipedia.org/w/index.php?title=Urzhiataer&oldid=1908500 »\nDernière modification le 5 Eos 2021, à 17:23\nKemmoù diwezhañ degaset d'ar bajenn-mañ d'an 5 Eos 2021, da 17:23.


Mari Kermareg ha Youenn Gwernig - Brud Nevez, gwirioù miret\nDiffusion du vendredi 8 novembre 2019 Durée : 10min\nUnan deus diazezourez ar c'hleweled e brezhoneg a zo aet. Marvet eo Mari Kermareg.\nAet eo Mari Kermareg d'an anaon\n79 vloaz e oa ar vaouez he deus labouret kalz 'vit an tele hag ar radio e brezhoneg. Komedianez eo bet ivez gant Teatr Penn ar Bed hag e-penn ar gelaouenn Brud Nevez. He c'hamalad Fañch Broudig a ro enor dezhi er c'heleier-mañ.\nBreizh douar espar\nSetu an tem a zo bet dipaket hiziv e Pondi er Morbihan da-geñver 4re emgav Breizh pemp ha Breizh Diawel. Ekonomiezh, sevenadur, glad, endro ha kement 'zo. Ar pal eo lakaat tud e-karg an embregerezhioù, ar c'hevredigezhioù hag ar strollegezhioù lec'het, tomm ouzh Breizh 5 departamant, da eskemm ha da brenañ skiant an eil re gant ar re all. Ifig ar Bras, ezel Breizh 5/5.\nSetu an emgav a vo dalc'het warc'hoazh war dachenn velldroad Francis Le Blé. Emgav 'zo da bemp eur d'abardaez ha leun chouk vo ar stad gant pemzek mil a arvester. PSG a glasko kas an dorzh d'ar gêr p'eo bet trec'het daou da un gant Dijon ar sizhun dremenet. Bec'h d'ar vrestiz, nevet n'em gavet o glub el lig 1. Setu soñj Michel Plassart, paotr distrik melldroad kornad Brest, hag a vo e mesk supporterien Stade Brestois warc'hoazh evel-just.\nHag ar c'hrogad Brest PSG a vo da heuliañ warc'hoazh e kumpagnunez Léo Rozé , Thomas Lavaud , ha David Bouard , kabiten kozh ar "Stade brestois".\nLa patinoire de Noël de Quimper déménage\nBourges : Irène Félix se lance pour les municipales\nLa patronne des gendarmes retouve la Creuse et son modèle


Diforc'hioù etre adstummoù "Deheubarth" - Wikipedia\nDiforc'hioù etre adstummoù "Deheubarth"\nStumm eus an 3 Gwe 2011 da 13:07\n39 okted ouzhpennet , 9 bloaz zo\n→Aloudabeg an Normaned ha diskar ar rouantelezh : disambiguation\nStumm eus an 3 Gwe 2011 da 13:05 (kemmañ)\nD (→Deheubarth kent an aloudabeg norman : disambiguation)\nStumm eus an 3 Gwe 2011 da 13:07 (kemmañ) (dizober)\n(→Aloudabeg an Normaned ha diskar ar rouantelezh : disambiguation)\nEus 1078 da 1093 e renas [[Rhys ap Tewdur]]. Dont a reas a-benn da ziarbenn meur a daol-arnod d'e zidronañ ha brasaat a reas galloud e rouantelezh. Gourdrouzet e oa gant an [[Normaned-saoz]] ha ganto e voe lazhet e 1093 en ur zifenn [[Brycheinog]]. Goude e varv e voe aloubet an darn vrasañ eus e rouantelezh gant an [[Normaned-saoz]]. E-pad un amzer e voe kaset e vap, [[Gruffydd ap Rhys]], d'un tec'hour. Adkemer ul lodenn vihan eus e rouantelezh, war dro [[Cantref Mawr]], a deuas a-benn d'ober, met ar peurrest a oa bet kemeret gant aotrounez norman.\nUn emsavadeg vras a oa a-enep an [[Normaned-saoz]] e 1136 ha kevreañ a reas [[Gruffydd ap Rhys]] gant [[Rouantelezh Gwynedd|Gwynedd]]. Asambles gant [[Owain Gwynedd]] ha [[Cadwaladr ap Gruffydd]] eus Gwynedd e trac'has an [[Normaned-saoz]] en [[Emgann Crug Mawr]] e-kichen [[Kardigan]]. Frankizañ a rejont [[Ceredigion]] a oaun darn istorel eus Deheubarth. Staget e oa gant Gwynedd, avat, ha [[Gruffydd ap Rhys]] a varvas er bloaz war-lec'h e plegennoù dianav.\nGoude e vavelezh e dremenas ar rouantelez d'e vibien [[Anarawd ap Gruffyd|Anarawd]], [[Cadell ap Gruffyd|Cadell]], [[Maredudd ap Guffyd|Maredudd]] and [[Rhys ap Gruffydd]]. Er c'hontrol ar pezh a c'hoarvezhe alies ne vrezeljont ket evit an tron met ren a rejont an eil goude an egile. An hini yaouankañ,[[Rhys ap Gruffydd]] a renas eus 1155 da 1197 ha adaloubiñ a reas un darn vras eus rouantelezh e dad.\nGoude e varv, avat, e oa rannet Deheubarth etre e vibien. Ar re-mañ a yeas da wizion [[Llelewyn Meur]] [[Rouantelezh Gwynedd|Gwynedd]]. Da get ez eas rouantelezh ''Deheubarth'' da vat e 1234, goude ma voe aotreet gourvibien d'ar roueed kozh da ren war [[Cantref Mawr]] hag [[Ystrad Towi]] betek 1283.\n== Tud brudet ganet e Deheubarth ==\nAdtapet diwar « https://br.wikipedia.org/wiki/Dibar:MobileDiff/1046068 »